A. Baranausko ir A. Vienuolio-Žukausko memorialinis muziejus

Edukacinės programos dalyviai pasitinkami prie sodybos vartelių, palydimi iki namo, per tą laiką užmezgamas ryšys su atvykusiais, jie spėja prisistatyti, iš kur atvyko, ar pirmąkart. Namo viduje edukatorė parodo ekspoziciją, trumpai apibūdina Didžiulių šeimos narius, sodybos šeimininkus – knygnešius, šviesuolius, bendravusius su įžymiais šio krašto žmonėmis, sukaupusius didžiulę lituanistinę biblioteką. Vaikai apžiūri „Aušros“ numerius, pažymėtus S. Didžiulio bibliotekos ženklu, sužino apie tolimesnį bibliotekos likimą. Suteikus vaikams žinių, jie pakviečiami į edukacinę erdvę su išlikusiais autentiškais kambario baldais – stalu, komoda, laikrodžiu. Susėdus aplink stalą, ant kurio kadaise buvo skirstyta knygnešių atgabenta spauda, vaikai išklauso trumpą spaudos draudimo laikotarpio apžvalgą, išnagrinėjamas stendas, kuriame užfiksuotas knygų kelias nuo spaustuvių Mažojoje Lietuvoje iki Griežionėlių, pažymėti pagrindiniai spaudos draudimo momentai, knygnešių pavardžių išsaugojimas Knygnešių sienelėje prie Kauno Vytauto Didžiojo karo muziejaus, bando įsiminti Petro Vaičiūno posmą – Knygnešių sienelės įvardijimą. Praktinių užsiėmimų metu detaliai nagrinėjamas knygnešių maišo turinys, vartomos ir rūšiuojamos knygelės, susipažįstama su draudžiamos spaudos leidimo ypatumais, knygų dydžiu, kaina, platinimo sunkumais, aptariama, kaip knygnešystė nutiesė kelią į šiandieną, koks svarbus lietuviškas žodis tautos vienybei ir išlikimui. Programa užbaigiama, ragaujant žolelių arbatą ir Didžiulių sodo gėrybes pagal sezoną, aptariant patirtą įspūdį.


Klaipėdos miesto savivaldybės Imanuelio Kanto viešoji biblioteka

„Kaip gyvenome?“ – tai edukacija, kurios metu, 1-4 klasių moksleiviai, susipažins su lietuvių gyvenimo būdu nuo senovės iki šių dienų. Kokiuose būstuose žmonės gyveno senovėje? Ką valgė viduramžiais? Kuo puošėsi bajorai, o kuo rengėsi valstiečiai? Ką apie sovietmetį mes žinome iš savo senelių? Pažinę būdingiausius skirtingo laikotarpio kultūros bruožus, tradicijas, vaikai išmoks vertinti kultūros paveldą. Siekdami smagiai praleisti laiką, šoksime bajorišką šokį, spėliosime senovinius žodžius, žaisime su skirtingais laikotarpiais susijusius žaidimus ir statysime „senovinę palapinę“! Visa tai ir dar daugiau vaikai galės sužinoti edukacijos metu atlikdami komandines užduotis, žaisdami žaidimus, dėliodami vaizdines priemones, stebėdami aplinką.

Paslauga teikiama tik kultūros ar meno įstaigoje


Kaip įtikinti kalbant? (nuotolinis užsiėmimas)

Viena dažniausiai pasitaikančių mokinio baimių, lydinčių jį nuo pirmųjų žingsnių į mokyklą – baimė kalbėti prieš kitus. Ši baimė yra kiekvieno mokinio, kuriam nedrąsu kalbėti prieš bendraklasius ar mokytojus, priešas. Dažnai girdime: „Bijau kalbėti...“, „Negaliu kalbėti...“, „Mirsiu vietoj, jei reikės kalbėti prieš visus“ ir pan. Ar žinojote, kad vos 10 proc. žmonijos mėgsta kalbėti viešai. Šie žmonės nejaučia baimės. Kiti 10 proc. jaučia didelę viešo kalbėjimo baimę. Vien nuo minties apie viešą kalbėjimą jiems darosi silpna. Likusi maždaug 80 proc. sudaranti žmonijos dalis jaučia „drugelius pilve“, patiria nerimą, neužmiega prieš savo pranešimą, bet jie žino, kad tai įmanoma išgyventi, kad tai praeina, tik malonumo čia nėra daug. Šio užsiėmimo tikslas – „drugelius pilve“ paversti stiprybe.


Gintaro amuletų simboliai interaktyviai (Nuotolinė paslauga)

Edukacinio užsiėmimo metu amuletai traktuojami kaip komunikacinė jungtis tarp šiuolaikinės ir archajinės visuomenių. Nuotolinis užsiėmimas pradedamas nuo susipažinimo su akmens amžiuje padirbdintais gintaro amuletais, jų formomis, ornamentika demonstruojant nuotraukas ir vaizdo įrašus kompiuterio ekrane. Kartu su dalyviais gvildenamos archajinių simbolių atsiradimo priežastys ir ieškoma jų reikšmių, įkūnijančių Pabaltijo gyventojų pasaulėžiūrą. Antroje užsiėmimo dalyje senieji amuletai lyginami su šiuolaikiniais, kurių autorė VDA magistrantė Gražina Eimanavičiūtė. Grafikos dizainerės darbai – tarsi gyvenimui prikelti amuletai, išsaugoję pirmines funkcijas, tačiau jie kuriami naudojantis šiandienos medžiagomis ir technologijomis. Šiuolaikiniai amuletai-altoriai sudaryti iš šešių apskritimo formos pasukamų sluoksnių. Kiekvienas sluoksnis vaizduoja atskirą reiškinį, susijusį su Saule, Mėnuliu, Žvaigždėmis ir Žeme. Jų dekore panaudoti archajiniai senovės baltų simboliai. Rankomis pasukami sluoksniai kuria dinamišką grafiką, kuri išryškėja įjungus specialų įrenginių apšvietimą. Tai demonstruojama vaizdo įrašo pagalba. Po to dalyviai kviečiami susipažinti su kita dizainerės sukurta interaktyvių amuletų forma – internetine programėle, pasiekiama puslapyje: www.visatai.lt. Čia pasirenkama gimimo arba kita reikšmę vartotojui turinti data. Tuomet programa pasuka šešis simboliais dekoruotus sluoksnius atitinkamai pagal kiekvieno reiškinio tos dienos duomenis. Pasisukus sluoksniui – pasikeičia raštas ir amuletas įgyja prasmę, susijusią su pasirinkta data. Praktinės užduotys mokiniams – susikurti asmeninį amuletą interaktyvioje programėlėje ir pasitelkus dailės priemones sudėlioti savo visatos modelį ant amuletą imituojančio kartono.


Edukacinio užsiėmimo  metu bus akcentuojama lietuvių liaudies medžio dirbinių svarba, dekoratyvumas, meniškumas, unikalumas. Pristatomi medžio dirbinių amatininkai, kalbama apie jų naudojamas technikas, puošybos elementus, spalvines gamas. Bus rodoma vaizdinė medžiaga, kurioje bus pristatoma baldų puošyba, medinės architektūros puošybos elementai. Bus organizuojamos žaidybinės užduotys, kurios padės įtvirtinti išgirstą informaciją. Praktinėje dalyje dalyviai gaus medinių langinių ruošinuką, kurį dekoruos pasirinktomis, polichromijai būdingomis, spalvomis ir  raštais. Dalyviai savo darbelius galės naudoti kaip nuotraukos rėmelius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacinė programa "Kai gimtosios kalbos Tėvas pasisodina ant kelių..."

Šakių rajono savivaldybės viešoji biblioteka

Ar sutinkate, kad mūsų gimtoji kalba – gyvas, augantis, besikeičiantis organizmas? O jei sakytume, kad ji – kaip nuo kūdikio augantis žmogus? Kiek tada jai metų? Kur ji užgimė? Atvykę į gimtosios kalbos lopšio kraštą – Zanavykiją, sužinosite
atsakymus į šiuos klausimus ir dar daugiau. Čia turėsite galimybę susipažinti su gimtosios kalbos Tėvo Jono Jablonskio
asmenybe ir gyvenimu. Pakviesime pasisvečiuoti jo tėviškės sodyboje Rygiškių kaime ir Šakių viešosios bibliotekos
Griškabūdžio padalinyje. Bibliotekoje ieškosite paslėptų pikantiškų prisiminimų apie J. Jablonskį, turėsite galimybę žaisdami mokytis: atkurdami kalbininko sukurtus naujadarus, bandydami atspėti, ką reiškia rečiau girdimi žodžiai, dalyvaudami viktorinoje. O gal patys tapsite jablonskiais ir išdrįsite sukurti naują žodį... J. Jablonskiui 2020 m. sukako 160 metų. Ar žinote, kokia buvo Lietuva tuo metu, kai jis dar buvo gyvas? Mes papasakosime, parodysime seniai seniai išleistas jo parašytas knygas, suteiksime galimybę išgirsti J. Jablonskį. Vaišės primins slapyvardžius, kuriais pasirašinėjo mūsų gimtosios kalbos Tėvas Jonas Jablonskis. Šmaikštaus jo būta...

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Virtualios realybės edukacija "Partizanų paslaptys"

Mokymosi aplinka turėtų būti kuriama atsižvelgiant į mokymosi procesą. Ji turėtų būti sukurta taip, kad mokiniai ir mokytojai mokymosi patirtį įgytų per kiek įmanoma neformalesnes veiklas. Kad tai įvyktų, mokymosi patirtis turėtų būti aktyvi, prasminga, turinti socialinę vertę, integruota ir įvairiapusė. Virtuali realybė - dar vadinama virtualia terapija, naudojama mokymosi tikslais gali būti labai naudinga, kadangi jos metu įvairią informaciją galima gauti realiu momentu, vaizdiniais, garsiniais ir net judesio efektais. Edukacijos metu norima supažindinti mokinius su vienu iš labiausiai Lietuvos istorijoje aptariamų1944-1953-ųjų,- okupacijos, trėmimų ir partizanų sukilimo metų. Naudojantis naujausiomis VR technologijomis patys savo kailiu mokiniai patirs kaip naktį sunku orientuotis tamsoje. Kaip svarbu partizanams gerai paslėpti bunkerį ir koks gyvenimas virė po žeme. Virtualioje erdvėje kaip viena komanda turės miško tankmėje surasti ir pristatyti svarbius dokumentu miško broliams-partizanams. Tai atlikus juos pasitiks partizanas ir visus pakvies užeiti į bunkerį, nes lauke darosi nesaugu, o į bunkerį visi dalyviai gali įsigauti po zeme nutiestu tuneliu. Viduje moksleiviams partizanas papasakos, kokiais daiktais vienas su kitais dalinasi, kokia buitimi gyvena. Partizanas papasakos, kaip svarbu kovoti dėl Lietuvos laisvės ir kad tai yra visų svarbiausia. Virtualios edukacijos metu norima, kad mokiniai įsijaustų į partizanų vaidmenį, išgirstų virtualaus partizano pasakojimą apie jų svarbą Lietuvai, pamatytų šių žmonių gyvenimą slapstantis bunkeriuose ir patys pabandytų neįkliūti okupantams. Edukacija siekiama pažadinti vaikų fantaziją, norą dar labiau gilintis į istorijos pamokas, norima paskatinti tarpusavio ryšį ir bendravimą. Edukacijų pabaigoje partizanų vadas pakvies visus pasiklausyti ir užtraukti jų pagrindinės dainos. Vėliau su mokytojais bus keliami ir aptariami svarbiausi patirtos pamokos klausimai ir partizanų svarba tuometinėje visuomenėje.


Kviečiame į pasaką apie nenuoramą asiliuką, kuris, ieškodamas draugo, iš jaukios sodybos Kuršių marių pakrantėje nukeliavo net iki tolimosios Pietų Afrikos, pasižvalgyti nuo Gerosios Vilties kyšulio viršūnės ir įsitikinti, kad draugystė ir draugų pagalba –svarbiausia. Kartu pasekę pasaką ir aptarę Prano Domšaičio paveikslus, kursime vaizdines istorijas, tinkančias knygutei ar filmukui. O buvo taip…


Edukacijos tikslas - supažindinti mokinius su  savo pinigų tvarkymu, t.y. finansiniu raštingumu.
 Suteikti žinių apie pinigus, skatinti kūrybiškumą ir kritinį mąstymą, generuojant, analizuojant idėjas, kaip aš galiu uždirbti, taupyti, išleisti ir skolinti- investuoti. Ugdyti  mokinio sąmoningumą, atsakingumą, savęs  pažinimą. Mokyti  kultūringumo bendraujant ir bendradarbiaujant, skatinama būti originaliu, "perlipti per save" pristatant užduotis klasei, lavinti mokinio kalbinius viešojo kalbėjimo įgūdžius,  nugalėti savo baimes. Edukacijos metu atliekamos loginės, kūrybiškumas ir  kritinį mąstymą lavinančios užduotys, kurios kaitaliojamos su judriais žaidimais. Žinios įtvirtinamos žaidimu- vitorina.
Kultūrinės edukacijos metu mokiniai turi galimybę sužinoti, kaip atsirado pinigai, kas yra finansinis raštingumas- taip pralėsdami savo kultūrinį sąmoningumą, ugdosi platesnį supratimą  apie pinigų valdymą, vertybes – tvarumą, ekonomiškumą.

Mokiniai turės supratimą, kaip elgtis su pinigais, kad jų turėtų, kaip taupyti ir išleisti. Susiformuos pagrindus apie savo  pinigų tvarkymą, bendradarbiaudami įgis sąmoningumo.

Organizatorius: Irena Kyguolytė-Kataržė

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Holokaustas ir menas. Estera Lurje, Aleksandr Bogen, Samuelis Bakas

Kviečiame susipažinti su E. Lurje, A. Bogen ir S.Bako piešiniais, nutapytais Antrojo Pasaulinio karo metais, kai visi anksčiau išvardyti žmonės buvo įkalinti Vilniaus ir Kauno getuose. Jų patirtys ir išgyvenimai matyti jų piešiniuose. Edukacijos metu taip pat bus panaudotos ištraukos iš S. Bako knygos „Nutapyta žodžiais“ ir A. Tory dienoraščio apie Kauno getą. Edukacijos dalyviams vizualinė ir tekstinė medžiaga padės geriau suvokti piešinių ir tekstų sąsajas. Edukacijos pradžioje yra pateikiama bendro pobūdžio informacija, supažindinami edukacijos dalyviai su terminologija. Po to moksleiviai suskirstomi į kelias grupes, kuriose jie savarankiškai dirba su jiems pateikta medžiaga. Užsiėmimas baigiamas bendra diskusija, aptariami iškilę klausimai ir aiškinamasi kodėl jie kyla.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Kultūrinės edukacijos tikslas – stiprinant mokinių kultūrinio akiračio plėtrą bei istorijos ir kultūros paveldo informacijos sklaidą, supažindinti su turtingu LDK istorijos ir kultūros palikimu, pasitelkus taikomojo meno pavyzdžius.
Uždaviniai:
1. Supažindinti mokinius su Panemunės pilies istorija bei šiandiena. 2. Supažindinti su bajoro svarbia aprangos dalimi – kontušo juosta bei išmokyti ją surišti. 3. Paaiškinti juostų simbolių kalbą, dekoruojant ir apipavidalinant dekoratyvų meną. 4. Ugdyti pilietiškumo kompetencijas.
Kultūrinės edukacijos užsiėmimas „Kontušo juostos mazgytuvės“ kviečia mokinius atvykti į Panemunės pilį, kuri tiesiogiai susijusi su bajorų luomu, nes priklausė bajorams Eperješams ir Gelgaudams. Ekskursijos metu dalyviams pristatomas reprezentacinis bajoro apartamentas bei jo valgomasis, kuriame be kontušų juostų, vainikuojančių bajoro aprangą, negalėjo vykti joks suėjimas. XVII ir XVIII a. ATR buvo plačiai paplitusi apranga, kurią sudarė žiponu vadinamas apatinis ilgas drabužis ir iškilmingas viršutinis kaftanas (kontušas) skeltomis rankovėmis, suveržiamas plačia šilko juosta, perlenkta į keturias dalis, kuri du ar tris kartus apjuosiama aplink juosmenį. Ši juosta didikui buvo  itin svarbus elementas, nes patvirtino jo savininko turtingumą. Laikui bėgant, šis drabužis tapo tautinės aprangos ir patriotinių tradicijų sinonimu, socialinio statuso rodikliu, nepakeičiamu aprangos elementu.
Susipažinę su kontušo juostomis, jų meninės raiškos simboliais, dalyviai kuria savo raštą, panaudojant patikusį simbolį. Edukacijos kulminacija – mokymasis apjuosti kontušo juostas ir surišti ypatingą mazgą. Tam naudojamos tikros natūralaus dydžio kontušo juostos.
Šios edukacijos dalyviai ne tik susipažins su Panemunės pilimi, praplėsdami kultūrinį akiratį bajoriškomis tradicijomis, stiprindami patriotiškumą, sąmoningumą, per pačių potyrius įgis ilgalaikių žinių, bet ir gerins bendravimo įgūdžius, turės galimybę saviraiškai ir patirs atradimo džiaugsmą.


Mėlyni saulės atvirukai (5-8 klasių mokiniams)

Atrodytų neįmanoma, kad fotografijai sukurti gali pakakti tik paprasto specialiu tirpalu užtepto popieriaus ir saulės šviesos, tačiau tokia fotografijos technika žinoma dar nuo XIX a. vidurio ir vadinasi cianotipija. Apsilankykite Fotografijos muziejuje ir cianotipijos procesą išbandykite patys! Iš mūsų parengtų priemonių pasigaminę šviesai jautrų popierių ir ant jo sukomponavę vaizdą, stebėsite, kaip dienos šviesoje jis virsta mėlynos spalvos fotografiniu atspaudu. Savo sukurtus mėlynus saulės atvirukus galėsite pasilikti atminčiai ar išsiųsti paštu (muziejuje įrengta pašto dėžutė).

Edukacija „Mėlyni saulės atvirukai“ skirta 5-8 klasių mokiniams, siekiant juos supažindinti su cianotipijos procesu – senovine fotografijos technika, leidžiančia sukurti nuostabius mėlynus atspaudus naudojant saulės šviesą. Užsiėmimų metu mokiniai eksperimentuos su įvairiais gamtiniais objektais, kurie bus dedami ant ultravioletiniams spinduliams jautraus popieriaus,  ryškins savo kūrinius Fotografijos muziejaus stogo terasoje, tyrinėdami šviesos ir chemikalų sąveiką.

Edukacija integruoja gamtos, meno, istorijos ir biologijos žinias, skatindama mokinių kūrybiškumą, kritinį mąstymą ir pažinimo džiaugsmą.

Edukacinės programos vadovai - fotografijos istorikai ir senųjų fotografijos procesų praktikai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Dokumentinis filmas "Pokalbiai rimtomis temomis" su metodine medžiaga skirta darbui su filmu mokyklose

Dokumentinis filmas "Pokalbiai rimtomis temomis" sukurtas 2012-ais metais ir yra pelnęs Nacionalinių kino apdovanojimų "Sidabrinė gervė" apdovanojimą kaip geriausias dokumentinis metų filmas, geriausio dokumentinio filmo apdovanojimą tarptautiniuose kino festivaliuose „DocuDays UA“ (Ukraina) ir ,,CineDOC TBILISI” (Sakartvelas). Filmo kūrybinė komanda - režisierė Giedrė Beinoriūtė (dviejų Nacionalinių kino apdovanojimų "Sidabrinė gervė" statulėlių laureatė, apdovanota Lietuvos Respublikos vyriausybės kultūros ir meno premija), prodiuserė Jurga Gluskinienė (dviejų Nacionalinių kino apdovanojimų "Sidabrinė gervė" statulėlių laureatė), operatorius Audrius Kemežys ( Nacionalinių kino apdovanojimų "Sidabrinė gervė" laureatas, apdovanotas Lietuvos kinematografininkų sąjungos premija, Lietuvos nacionaline premija) - kviečia žiūrovus į filmą be išorinio veiksmo, dekoracijų, peizažų ir specialiųjų efektų. Pagrindiniai filmo herojai, vaikai ir paaugliai, apdovanoti ypatingu gebėjimu apsakyti juos supantį pasaulį. Intymūs minimalistine maniera nufilmuoti pokalbiai su jais atskleidžia kartais melancholišką, kartais juokingą, kartais dramatišką šiuolaikinio pasaulio vaizdą. Filme keliami klausimai apie vienatvę, meilę, Dievą, pasaulį, žmogaus ryšį su kitu žmogumi. „Pasaulis – tai žmonės.“ „Jūs ką, netikit į Dievą? Tai galiu išmokint, kaip pradėt tikėt…“ Kartu su filmu pateikiama paruošta filmo aptarimo metodinė medžiaga, padėsianti mokiniams kalbėtis apie žmogaus ryšį su kitu žmogumi, vaikų ir suaugusiųjų pasaulius, jų sąlytį ir ribas, žmogaus gyvenimo prasmę, dokumentinio filmo kūrėjų ir herojų santykius. Metodinėje medžiagoje pateikiamos diskusijų gairės bei užduotys skirtos bendrųjų kompetencijų ugdymui, taikant jas dailės, etikos, psichologijos, informacinių technologijų bei kalbų pamokose. Pateiktomis gairėmis efektyviai galės naudotis klasių vadovai klasės valandėlių bei tėvų susirinkimų metu.


Edukacijos metu vaikus supažindinsime su polimeriniu moliu (kepamu modulinu) ir jo panaudojimo galimybėmis, kurios išties yra labai plačios. Jis yra skirtas įvairių amatų produktų modeliavimui ir gamybai, iš jo galima gaminti papuošalus, indus, rankų darbo lėles ir kt. unikalius dirbinius. Edukacijos metu vaikai pasitelkę savo kūrybingumą ir improvizacijos galią kurs unikalius savo meninius dirbinius ant metalinių šaukštelių, kuriuos galės parsinešti namo. Užsiėmimo metu skirsime dėmesį ne tik galutiniam rezultatui, bet ir pačiam gaminimo procesui. Mokysimės pasitikėjimo savimi, tolerancijos ir pagarbos savo ir draugo kūriniui.


Paslaugos tikslas – ugdyti kompetencijas: kritinio mąstymo, kultūrinę, kūrybiškumo, pažinimo, socialinę, emocinę ir sveikos gyvensenos.
Paslaugos uždaviniai: supažindinti su Balio Sruogos asmenybe ir kūryba, plėsti kultūrinį dalyvių akiratį, skatinti teksto suvokimo įgūdžius, stiprinti meninę, kultūrinę raišką, skatinti bendradarbiavimą.

Paslauga vyksta Balio ir Vandos Sruogų namuose-muziejuje, XX a. inteligentų aplinka ugdo estetinį suvokimą, padeda pažinti to laikotarpio gyvenimo ir buities realijas.

Pirmojoje edukacinio užsiėmimo dalyje edukatorius trumpai pristato B. Sruogos, V. Sruogienės ir jų dukros D. Sruogaitės asmenybes, papasakoja įdomias istorijas, susijusias su namo statyba, baldais, memorialiniais daiktais, kitais muziejaus eksponatais. Dalyviai ne tik klauso edukatoriaus, tačiau ir dalinasi savo įžvalgomis.
Antroji edukacinio užsiėmimo dalis skirta B. Sruogos eilėraščiui „Keturi metų laikai“. Moksleiviai raiškiai skaito eilėraščio posmus, lavina teksto suvokimo įgūdžius. Dalyviams rodomos kortelės su paveikslėliais, jie, remdamiesi tekstu, turi atspėti kokį metų laiką simbolizuoja rodomas paveikslėlis. Savo atsakymą komunikuoja neverbaliniu būdu, pakeldami vieną iš skirtingų spalvotų kortelių su užrašytu metų laiko pavadinimu.
Užsiėmimo metu kaitaliojamas veiklos pobūdis – savarankiška veikla / grupinė veikla. Pasidalinę nedidelėmis grupelėmis, moksleiviai dėlioja pagal sezoniškumą pritaikytą, konkretų metų laiką vaizduojančią, dėlionę. Sudėliojus dėlionę, išdalinami spalvinimo lapai, atspindintys tuo metu esantį metų laiką, vaikai spalvina, apipavidalina jį pagal savo meninį skonį. Dalinamasi savo emocijomis, užsiėmimo metu pasiektais rezultatais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Lazeriai, eksperimentai ir sprogimai - spektaklis "Eureka!"

Eureka efektas – tai staigus ir netikėtas problemos sprendimo suvokimas. Ar nebūtų įdomu pamatyti tą momentą, kai praeityje gyvenę mokslininkai patyrė savo EUREKĄ? Nusikelkime laiku kartu su linksmaisiais mūsų aktoriais, kurie įkūnys tokius mokslininkus, kaip pirmajį žmonijos astronautą Wan Hu ar sieros rūgšties išradėją ir alchemijos tėvą Džabirą Ibn Hajaną ir kartu patirkime atradimo džiaugsmą. Lazeriai, eksperimentai ir sprogimai pavers šią kelionę neužmirštamu nuotykiu. Įvairūs eksperimentai bus perteikiami ne tik teoriškai, bet ir praktiškai – sprogimai, ugnies kamuoliai ir garų geizeriai privers kiekvieną aikčioti iš nuostabos ir ilgam pasiliks atminty. Forumo teatro principu pastatytas spektaklis leis žiūrovams patiems iškelti problemas, pasiūlyti sprendimo būdus ir taip nulemti pasirodymo eigą. Viso renginio metu mokiniai bus kviečiami aktyviai dalyvauti diskusijose su vedėjais, įsitrauks į pasirodymą savo idėjomis ir pasiūlymais. RGB projekcinio lazerio filmukai padės lengviau suprasti eksperimentuose vykstančius procesus ir sukurs magišką atmosferą. Pagrindinis renginio tikslas - skatinti vaikų kultūrinį sąmoningumą per kūrybiškumo ir kritinio mąstymo ugdymą. Taip pat populiarinti mokslą parodant nuostabiąją jo pusę. Renginio metu mokiniai pagilins istorijos, fizikos ir chemijos žinias, - o svarbiausia – labai linksmai praleis laiką!


Kultūrinė edukacinė programa - ekskursija „Karaliai ir karūnos Vilniuje“

Gedimino laiškuose Vilnius vadinamas „karališkuoju miestu“. Programos metu aiškinsimės karališkojo miesto reikšmę, karaliaus - valdovo ženklus, ieškosime jų Vilniaus senamiesčio erdvėse. Pažintį su karališkais rekvizitais pradėsime prie Karaliaus Mindaugo paminklo, toliau „valdovų keliu“ keliausime per senamiestį ieškodami karūnų ir jas atitinkančių ženklų, bandysime įminti jų reikšmes, pasiklausysime legendų ir tikrų istorinių faktų apie karalius. Aplankysime vietas, kur buvo sveikinami atvykę į miestą valdovai, įsivaizduosime vykusias iškilmes. Apjungsime miesto istorijos faktus ir kultūros paveldo ženklus į vieną visumą, atskleisime jo savitumą ir vertybes. Atkreipsime dėmesį į smulkias, kartais sunkiai pastebimas, bet iškalbingas architektūros, meno detales, bylojančias apie senojo Vilniaus didybę ir svarbą. Mokiniai bus skatinami tyrinėti juos supančią aplinką bei skaityti ir domėtis istorine, mitologine literatūra. Mokiniai įsitrauks į gyvą miesto erdvių tyrinėjimą, kuris skatins domėtis įvairiais miesto architektūros, meno elementais, miesto istorija ir jo legendomis, ugdys vaikų pastabumą, gebėjimą orientuotis ir suprasti miestą, ugdyti kultūrinį - istorinį sąmoningumą bei gebėjimą užsimegzti asmeninius santykius su vizualiuoju menu. Mokiniai edukacinės programos - ekskursijos metu sužinos apie Vilniaus svarbą Lietuvos ir Europos istorijos raidoje, pajus pasididžiavimą Lietuvos sostine. Bus pasitelkiama vizualinė medžiaga (paveikslų nuotraukos, atvirukai, piešiniai, žemėlapiai), turinį papildančios - miesto legendos, vaidmenų žaidimai, kurie padės suprasti temą, užduotys skatinančios aktyviai dalyvauti, tyrinėjant Vilniaus senamiestį bei mini viktorina - apibendrinti gautas žinias, o pabaigai burtų žaidimas – pralinksminti ir priminti valdovų išmintį. Edukacinės programos turinys ir forma pritaikoma individualiai pagal amžiaus grupę.


Orientacinė ekskursija VILNIAUS GETO GRINDINIU

Ši edukacija nepanaši į įprastą ekskursiją, nes jos metu lankomus objektus dalyviai turės rasti patys, lydimi mūsų gido per išmanųjį telefoną.
Pasitelkdami savo orientavimosi įgūdžius dalyviai praeis 2,5 km maršrutą ir sužinos Vilniaus Didžiojo geto istoriją. Ekskursijos metu jie susipažins su žydų tautybės žmonių, gyvenusių gete, biografijomis, tragiškais kai kurių jų likimais, taip pat pažins buvusio geto teritoriją, čia veikusias įstaigas ir jų veiklą.

Kas palaikė žmonių dvasią ir viltį? Kas neleido jiems palūžti gyvenant žiauriomis sąlygomis bei suvokiant savo tragišką likimą? Tai geto teatras, geto biblioteka, tai labai pavojingas bet be galo reiškingas darbas slepiant žydiškas vertybes nuo sunaikinimo, tai poezija arba piešimas.

Apie visa tai - išsamiai ir aiškiai, įterpiant čia gyvenusių žmonių tikras istorijas, pasakojame šioje orientacinėje ekskursijoje.


VšĮ Teisinių ir socialinių paslaugų centras

Edukacinėse dirbtuvėse „Bendravimo kultūra“ skatins moksleivių kūrybiškumą nuomonės reiškimo kultūroje, ugdys darbo komandoje gebėjimus, tobulins praktinius įgūdžius, mokys juos kūrybiško mąstymo. Projektu skatinama emocinė ir kultūrinė moksleivių raiška, vaizdžiai ir įtaigiai pateikiant taikaus ginčų sprendimo būdo – mediacijos principus, jos taikymą įvairiose gyvenimiškose situacijose, emocijų atpažinimą, valdymą ir tinkamą jų išreiškimą. Vyks žaidybinė – kūrybinė veikla iškilusių ginčų taikaus sprendimo įgūdžių pritaikymui. Praktinių užsiėmimų/simuliacijų metu, padėsime vaikams suvokti sugyvenimo bendruomenėje pagrindus, pritaikyti juos įvairiose gyvenimiškose situacijose, išryškinsime taikaus konfliktų sprendimo būdo – mediacijos, svarbą tiek santykiuose su kitais mokiniais, tiek santykiuose su suaugusiais (tėvais, mokytojais ir pan.). Praktiškai aptarsime ir analizuosime mokomuosius filmukus, taikių ginčų simuliacijas, pasitelkiant vaidybinius žaidimus mokysime kūrybiškai ieškoti įvairių konfliktų sprendimų būdų. Refleksija: vaidmenų žaidimai, emocijų atpažinimo ir įvardijimo praktinė veikla, situacijų simuliacijos (imituojama tam tikra situacija, ieškant abiems pusėms tinkamiausio sprendimo).

Dainų švenčių metai; NATO ir Europos sąjungos metai

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Švietimo sistemoje, darbo rinkoje ir kitose gyvenimo srityse akcentuojama kūrybiškumo svarba. Kūrybiškumas (kaip vidinė žmogaus savybė) apibrėžiamas, kaip gebėjimas atrasti naujas idėjas, mąstyti savarankiškai, greitai orientuotis probleminėse situacijose, rasti netipinius sprendimus. Edukacijos "Užkurk vėją kalvoje: kūrybiškumo lavinimo dirbtuvės" metu mokiniai sužinos individualaus ir komandinio kūrybiškumo lavinimo metodus, daugelį jų išbandys praktiškai. Dalyviai sužinos, kodėl kartais svarbu neskubėti ir atidėti darbus, kaip sėkmingai parduoti akmenį, apipavidalinti automobilių antenas, užsidirbti nešiojant marškinėlius, greitai atsibusti ryte, kokius akinius ir kvepalus naudoja šunys, kaip kurti pasakas, pavalgyti „aklai“ ir įveikti „Neįmanomą misiją“ užsiimti neurobika ir kaip su kūrybingumu susiję greipfrutai ? Edukacijos metu dalyviai „prasilauš“ kūrybingumo srityje ir šį gebėjimą galės panaudoti užsiimdami kūryba, lengviau mokydamiesi, atlikdami užduotis mokykloje ir susidurdami su gyvenimo iššūkiais.


Etnokultūros paveldas Dieveniškių krašte

Dzūkijos-Suvalkijos saugomų teritorijų direkcija

Tai vienintelis šalyje istorinis regioninis parkas, kuriame vyrauja kultūrinis kaimo kraštovaizdis. Itin vertingi tebegyvenami gatviniai kaimai su gerai išlikusia rėžine žemėvalda. Čia gausu pilkapių ir pilkapynų, savitas Dieveniškių miestelis, šalies pakraštyje rymanti Norviliškių pilis. Edukacija vyks lankytojų centre. Ekspozicijoje- tūrinis žemėlapis, ant kurio medinės, su užuomina skulptūrėlės, po kuriomis  paslėpti sužymėti objektai.  1-4 klasių moksleiviai išgirs legendų, mitų apie mitologinius akmenis, tūkstantmetę istoriją menančius ąžuolus. Sukaupta etnokultūros paveldo ekspozicija leis iš arčiau susipažinti su senąja kaimo žmonių buitimi, padėsiančia geriau pažinti kultūros turtus. Edukacijos dalyvių  lauks užduotys, žaidimai, spėlionės.


Kultūrinė edukacinė programa - ekskursija "Lietuvos istorinės asmenybės Vilniaus senamiestyje"

Kultūrinė edukacinė programa -ekskursija “Lietuvos istorinės asmenybės Vilniaus senamiestyje”
Maršrutas driekiasi Vilniaus senamiesčio gatvelėmis. Keliaudami aplankysite šešis Vilniaus senamiesčio paminklus ir plačiau
susipažinsite su šešiomis Lietuvos istorinėmis asmenybėmis, apie kurias mokiniai mokosi per lietuvių literatūros ir istorijos
pamokas (Žemaitė, V.Kudirka, S. Daukantas, K. Donelaitis, A. Mickevičius, J. Basanavičius). Kelias skulptūras galėsite net
pakalbinti ir pasiklausyti jų istorijų, apie kurias nerašo mokykliniai vadovėliai. Vilnius yra ketvirtasis miestas pasaulyje,
prakalbinęs skulptūras. Šios ekskursijos tikslas sudominti ir įtraukti mokinius į mokymosi procesą, supažindinti su Lietuvos
istorinių asmenybių paminklais Vilniaus senamiestyje, padėti mokiniams gilinti ir plėsti jų dalykines ir bendrąsias
kompetencijas bei ugdyti kultūrinį-istorinį sąmoningumą Ekskursijoje telefono pagalba mokysimės užsimegzti asmeninius
santykius su vizualiuoju menu (skulptūromis). Mokiniai prisimins, kaip XX a. pradžioje buvo atkurta Lietuvos valstybė,
kokia buvo Lietuvos gyventojų padėtis Rusijos imperijoje, tautinio atgimimo epizodus, plačiau susipažins su pirmaisiais
lietuvybės, tautinio atgimimo skatintojais. Edukacinė ekskursija yra pusiau interaktyvi. Ekskursijoje naudojama įvairi
vizualinė medžiaga atskleidžianti tematiką.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Skaitmeninė kompetencija


Edukaciniai užsiėmimai liaudies menininkų dirbtuvėse: drožybos, pynimo, audimo, tapybos, keramikos sričių patirtis

Kazlų Rūdos savivaldybės kultūros centras

Vienos dienos kelionė Kazlų Rūdoje, aplankant čia įsikūrusius: dailininką, drožėją, keramiką, audėją, kurie supažindins su Lietuvių liaudies kūrybos tradicijomis, raštais, naudojamomis technikomis ir medžiagomis. Lietuvos regiono pažinimas, kūrybiškumo, saviugdos, kantrybės, ištvermės ugdymas. Bendravimo ir bendradarbiavimo sampratos ugdymas. Istorijos ir tautodailės vertybių pažinimas ir įprasminimas. Veiklos vykdomos pereinant pėsčiomis iš vienos edukacijos veiklos vietos į kitą, tuo sukuriant aktyvaus judėjimo pertrauką su žaidimais ir ekskursija po Kazlų Rūdą ir kitus savivaldybės miestelius. Esant reikalui organizuosime grupės pervežimą autobusu ( derinama su grupės/klasės auklėtojais, vadovais).


Edukacinė programa „Vaižganto portretas: tekstų mozaika“

Edukacinės programos „Vaižganto portretas: tekstų mozaika“ metu moksleiviai susipažins su Kaune esančiu Juozo Tumo-Vaižganto butu-muziejumi, kur lietuvių literatūros klasikas praleido 13-ka paskutiniųjų labai kūrybingų savo gyvenimo metų. Išskirtinį dėmesį kreipsime į J. Tumo-Vaižganto gyvenimo ir kūrybos esmines vertybes. Skaitysime ir analizuosime Vaižganto kūrybos tekstus, prisiminsime rašytojo veiklą ir pasiekimus, aktualias mintis, ieškosime atsakymų į nuolat keliamus gilius klausimus apie gyvenimo prasmę, laimę, meilę. Interpretuodami įvairių tekstų mozaiką, pažinsime patį rašytoją – lietuvių literatūros klasiką, žurnalistą, dvasininką, literatūros mokslų daktarą, literatūros ir meno kritiką, Lietuvos Nepriklausomybės kūrėją, kurio vertybės yra ypatingai aktualios ir šiandien.


Ar esate kada žaidę pasakų kortomis? Jų paveikslėliuose ne širdys, gilės, vynai ar būgnai, o herojaus atliekami žygiai, patiriami išbandymai vardan laimingos pabaigos. Pasakos paprastai prasideda pagrindinio veikėjo įvardinimu ir baigiasi vestuvėmis, tačiau laimingai pabaigai pasiekti reikia sulaužyti draudimus, įveikti kenkėjus, pašalinti trūkumus; veikėjas iškeliauja iš namų, sutinka dovanotoją, gauna stebuklingų daiktų, įvyksta vietos pakeitimas, žūtbūtinė kova ar sunkių uždavinių sprendimas. Pasiekta pergalė ne visada įteisinama, herojui tenka patirti persekiojimą, būti neatpažintam, įveikti ir nubausti apsišaukėlį. Stebuklinės pasakos paskirtis - per simbolius paaiškinti augančiam žmogui, kaip sutvarkytas pasaulis, kokiais dėsniais vadovaudamasi gyvena šeima, bendruomenė, net valstybė. Nuotolinio užsiėmimo, skirto 5 ir 9 klasių mokiniams, metu dalyviai susipažins su pasakos struktūra, spėliodami aštuoniolikos kortų reikšmes ir skaitydami pasakų ištraukas ar prisimindami jų pavyzdžius. Pamokos tikslas – sudominti pasakos fenomenu, per pasakos sandaros analizę akcentuoti jos skelbiamą pagrindinę tiesą– laiminga pabaiga nepasiekiama lengvai ir greitai, siekdamas pagrindinio tikslo herojus privalo keistis pats ir būti pasiryžęs įveikti daug iššūkių. Pasaka, skatindama naujus išgyvenimus ir kūrybinius impulsus, žadina vaiko pasąmonę, padeda formuotis jo savarankiškumo jausmui, suteikia gyvenimui kryptingumo. Pasaka amžina, nesenstanti, būtinai reikalinga, tik leiskimės jos mokomi, paguodžiami, sustiprinami.


Edukacinė pažintis su tolimąja kinų kalba ir mįslingu hieroglifų rašymo menu (1-4 kl.)

Kinų kalba – paukščių ar žmonių kalba? Nors ir sklando mitai, jog kinų kalbos išmokti neįmanoma, po šios edukacijos 1-4 klasių moksleiviai įsitikins, kad net ir toks kietas riešutėlis, kaip mums tolima kinų kalba – tikrai įkandamas! Pažintinės–patyriminės edukacijos metu pradinukai ne tik išmoks skaičiuoti ir pasisveikinti kiniškai, bet ir susipažins su kiniškų hieroglifų kilme ir rašyba. Mokiniai iš edukacijos taip pat išsineš pasigamintą kinišką vėduoklę, dekoruotą pačių rašytais hieroglifais. Ši edukacija sustiprins mokinių tarpkultūrines ir pažinimo kompetencijas, paįvairins mokinių tarpdalykines žinias, prisidės prie kultūrinio sąmoningumo, kūrybiškumo bei vaizduotės lavinimo.


Edukacija „Magiška lėlių istorija: teatre ir animacijoje“

Edukacijos metu dalyviai susipažins su dviem garsiais Kauno menininkais, lėlininkystės ir animacijos pradininkais Lietuvoje – Stasiu Ušinsku (1905–1974) ir Vladislavu Starevičiumi (1882 – 1965). Drauge su lėlių teatro konstruktoriumi Audriumi Bartninku užsiėmimo dalyviai pakeliaus lėlininkystės ir animacijos istorijos labirintais, išgirs įdomių istorijų iš V. Starevičiaus ir S. Ušinsko kūrybinių biografijų ir turės progą žvilgterti į lėlių teatro dirbtuves, kur bus galima pamatyti žymiųjų kūrėjų lėles ir atidžiai apžiūrėti pagal originalius brėžinius sukurtas jų kopijas. Edukacija yra „Kaunas – Europos kultūros sostinės 2022“ programos dalis.


Interaktyvių susitikimų ciklas MUZIKOS PASLAPTYS I – tai unikali galimybė susitikti, pabendrauti ir susipažinti su iškiliais Lietuvos muzikais, jų atliekama muzika ir instrumentais. Susitikimų metu galima ne tik muzikuoti (taigi, susipažinti su instrumentais iš arti), bet ir žiūrėti vaizdo įrašus, praturtinti susitikimus garsiausių atlikėjų garso ir vaizdo įrašais bei pačių atlikėjų – susitikimų herojų – iškiliausiais koncertais, animaciniais filmais. Itin vertinga, kad susitikimų metu, galima sužinoti apie atlikėjų vaikystę, pamatyti jų vaikystės nuotraukas bei vaizdo įrašus. Kiekvienas atlikėjas gali plačiai pristatyti ne tik savo kelią į muziką, bet ir savo instrumentą, jo sandarą, muzikavimo ypatybes ir pan. Ypatinga projekto vertė – galimybė laisvai derinti susitikimų laiką, vietą ir temas. Pedagogai drauge su moksleiviais gali pasirinkti ar akcentuoti pažintį su iškilomis asmenybėmis, ar pasinaudoti iš arti susipažinti su visais instrumentais: styginiais orkestro instrumentais (smuikas, altas, violončelė, kontrabosas), mediniais pučiamaisiais (fleita, obojus, klarnetas, fagotas), variniais pučiamaisiais (valtorna, trimitas, trombonas, tūba), mušamaisiais, liaudies instrumentais (kanklės, birbynė), fortepijonu, vargonais, klavesinu ir pan. Interaktyvių susitikimų ciklas leidžia rinktis susitikimus ir akcentuojant epochų muziką (barokas, klasicizmas, romantizmas, šiuolaikinė muzika ir pan.), ir žanrus (simfonijos, operos, kamerinė muzika ir t.t.), ir džiazą ar lengvąją pop muziką, programinę muziką vaikams ir pan.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Linksmosios Cypruko istorijos (Nuotolinė paslauga)

„Kas toks buvo Cyprukas? Kuo baigėsi jo kova su klebono kalakutu? Kur prapuolė kelnės, džiūstančios ant tvoros? Šiame pažintiniame užsiėmime, skirtame patiems mažiausiems muziejaus lankytojams, papasakosime, koks vis dėlto pašėlęs buvo žymusis operos solistas Kipras Petrauskas vaikystėje. Kad būtų smagiau dalyvauti užsiėmime, klausydami muzikos, vaikai turės galimybę sudėlioti Ievos Petrauskaitės pieštų Kipro Petrausko vaikystės istorijų virtualias dėliones (www.jigsawplanet.lt) Edukacinis užsiėmimas vyks Zoom platformoje (https://zoom.us/), mokiniai virtualias dėliones galės paspaudę ant nuorodos, kurią edukatorė pateiks Zoom pokalbių kambaryje. Gavę nuorodą iš edukatorės, klausydami muzikos, sudėlios 11 virtualių dėlionių.  Dalyviai turi turėti asmeninį kompiuterį, planšetę arba išmanų mobilųjį su interneto prieiga, kurių pagalba galės prisijungti prie užsiėmimo; jei turi, rekomenduojama naudoti ausines. Po užsiėmimo vaikai žinos pagrindinius faktus apie K. Petrausko šeimą ir gyvenimą, gebės atpažinti K. Petrausko balsą ir bent vieną dainą. Užsiėmimą galime pravesti ir vaikams su klausos negalia. Užsiėmimą užsakant vaikams su klausos negalia, prašome apie tai informuoti užsakymo formoje.


Gatvės meno dirbtuvėse išmoksite kurti meną viešose erdvėse. Atskirsite kur yra legalus menas, o kur vandalizmas. Kas yra graffiti ir kodėl taip demonizuojamas šis reiškinys. Praktinių užsiemimų metu išmoksite naudotis įvairiomis technikomis. Naudoti flakonus, purkšti jais. Gebėsite pasiruošti eskizus savo pasirinktai erdvei. Iš asmeninių patirčių išgirsite niuansus kuriant ir išgyvenant iš gatvės meno. Gatvės menininku gali būti bet kas - tam tereikia pastabumo ir idėjos.


Orientacinis žaidimas Marijampolėje „Miesto detektyvas“

Tai orientacinis žaidimas, kuris vyksta Marijampolėje. Dalyvių komandos, pagal duotas užduotis, turi surasti objektus ar vietas. Orientacinio žaidimo "Miesto detektyvas" tikslas - aktyviai, per pažintį su miesto kultūros paveldu, ugdyti mokinių sąmoningumą, bei skatinti savarankiškai tyrinėti Marijampolės miestą. Žaidimo uždaviniai: ugdyti vaikų pastabumą, gebėti atpažinti istorijos ir kultūros paveldo ženklus, aktyviai, savarankiškai tyrinėti, suprasti gatvės meno kūrinius. Dalyviai teisingus atsakymus galės surasti žemėlapiuose, lankstinukuose ar internete. Bet teisingo atsakymo vietą, reikia visai komandai nuėjus prie jos įsiamžinti išmaniuoju telefonu. Naudojami metodai: navigavimas remiantis žemėlapiu, istorinių vietų atpažinimas nuotraukose, teksto ar vaizdų paieška informaciniuose miesto stenduose. Siekiama, kad šio žaismingo, savarankiško tyrinėjimo dėka, mokiniai geriau įsisavins Marijampolės miesto istorijos, dailės ir kultūros svarbą. Žaidimą laimi, daugiausiai teisingai išsprendusi užduočių komanda, atlikusi per trumpiausią laiką. Šis užsiėmimas yra skirtas įvairioms klasėms, bet klausimų sudėtingumas ir vertinimas skirtingas atsižvelgiant į mokinių amžių. Suskaičiavus rezultatus apdovanosime nugalėtojų komandą, bet saldžiais prizais pasivaišinsime visi.


Nacionalinis M. K. Čiurlionio dailės muziejus

Šimtmetį skaičiuojančios Lietuvos operos gimimas nebuvo lengvas. Mokiniai kviečiami apsilankyti lietuviško Džiuzepės Verdžio ,,Traviatos“ pastatymo pagrindinio Violetos vaidmens atlikėjos Adelės Galaunienės muzikiniame salone ir susipažinti su tuometės Operos vaidyklos kūrimo, pirmojo ,,Traviatos“ spektaklio pastatymo iššūkiais. Kas yra opera, kas ir kaip parinko kūrinį pirmajai premjerai, kodėl pirmajai operai dirigavo pianistas, aktoriai vaidino vilkėdami skolintus vakarinius drabužius, o scenografijai buvo naudojami iš namų A. Galaunienės atsinešti patalai? Atsakymus į šiuos ir daugybę kitų su tarpukariu Valstybės operoje statytais spektakliais susijusių klausimų rasite lankydamiesi Adelės ir Pauliaus Galaunių namuose-muziejuje. Čia edukacijos dalyviai turės galimybę patys sudalyvauti kuriant spektaklio mizansceną. Pasidalinę grupėmis, mokiniai turės galimybę išmėginti savo jėgas scenografijos, kostiumų kūrime, pabūti aktoriais ir dėmesingais žiūrovais.


Šiaulių miesto kultūros centras "Laiptų galerija"

Nuolat kintančiame, technologijų bei socialinių tinklų pasaulyje ŠMKC „Laiptų galerija“ kviečia prisiminti bei pažinti senąsias tradicijas. Edukacijoje „Iš kur atsiranda spalvos?“ jaunieji jos dalyviai ne tik skatinami prisiminti senuosius, tradicinius bendravimo būdus – atvirlaiškius – bet ir iliustruoti juos pasitelkiant priemones iš gamtos – gyvas gėles ir augalus.

Edukaciją sudaro 3 dalys:
	1. Edukatoriaus pateiktų meno kūrinių analizė
	2. Dažų atsiradimo ir gamybos technologijos bei atvirlaiškių istorija
	3. Praktinė dalis

Pirmojoje dalyje vaikai supažindinami su edukatoriaus atsivežtais ir pristatomais meno kūriniais. Didžiausias dėmesys sutelkiamas į paveikslų spalvas, tekstūrą, faktūrą ir dažus. Kviečiama pamąstyti, kokius jausmus sukelia vienos ar kitos spalvos, kokias reikšmes jos suteikia meno kūriniui.

Teorinėje dalyje keliaujama dailės ir dažų istorijos labirintais nuo Akmens amžiaus iki šių dienų. Jaunieji menininkai sužino, kuo piešdavo pirmykščiai žmonės, kaip atsiranda spalvos ir kaip jas galima išgauti pačiais netikėčiausiais būdais. Tuo pat metu edukatorius atskleidžia, kokią reikšmę anksčiau turėjo dabar jau daugelio užmirštas atvirlaiškis. Kodėl jis „atviras“? Kokią žinutę skleidžia? Kodėl būtina išsaugoti senąsias atvirlaiškio rašymo tradicijas?

Praktinė dalis skirta atvirlaiškio gamybai. Edukacijos dalyviai savomis rankomis gamina atvirlaiškius, juos dekoruoja piešdami augalais, įvairiausiomis gėlėmis, turinčiomis intensyvų pigmentą – kuria savitą meno kūrinį. Padabinus atvirlaiškį paveikslėliu, vėliau jame rašomas laiškas pasirinktam adresatui. Galiausiai atvirlaiškis užtvirtinamas pašto ženklu ir iškeliauja vykdyti savo „užduoties“.

Edukacijos metu vaikai skatinami atvirlaiškius ir kolekcionuoti, dovanoti, tarpusavyje keistis šiais mažos formos meno kūriniais. Ateityje žadama surengti vaikų pagamintų atvirlaiškių parodą, tokiu būdu skatinant jaunuolius kurti, piešti, tapyti bei, žinoma, rašyti!


Orientacinis žaidimas „Kalėdinis orientacinis žaidimas“

Šis orientacinis žaidimas padės moksleiviams, atsižvelgiant į amžiaus grupes, sužinoti daugiau apie Kalėdinius papročius, papasakos jų ištakas ir atsiradimo istorijas. Mokiniai bus skirstomi į tris komandas, kurios pasitelkusios gautus žemėlapius ir užduotis, turės 1 valandą laiko, kad jas įvykdytų. Per tą laiką jie ne tik aplankys nurodytus objektus, bet ir prie kiekvieno jų daugiau sužinos apie žiemos švenčių šventimo papročius bei Kalėdinių atributų istorijas. Mokiniai aplankys bažnyčių ir senamiesčio kiemelius, kuriuose sutiks net Kalėdų senelio pirmtaką, senojo lietuvių tikėjimo deivę, aiškinsis kur gimė Prakartėlė ir Kalėdinės mugės, kaip Lietuvoje buvo sutikta Kalėdinės eglutės puošimo tradicija. Atlikus visiems nurodytas užduotis ir išsprendus galvosūkius, drauge aptarsime gautus rezultatus bei daugiau pakalbėsime, kaip Lietuvoje pritapo Kalėdiniai papročiai, atėję iš kitų šalių ir tapę mums savais šios šventės laukimo simboliais. Orientacinio žaidimo pagalba moksleiviams suteikiama galimybė giliau pažinti kultūrinio paveldo vertybes, skatinama pagarba ir domėjimasis miestų bei jų gyventojų istorija, kultūra, paveldu ir jo tausojimu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Kontaktinė improvizacija. Kas tai?

Edukacijos tisklas - supažindinti 11-12 klasių moksleivius su kontaktinės improvizacijos šokio formą bei prisiliesti prie kūno kūrybiškumo atrandant jautresnį ryšį su savimi ir aplinka.

Kontaktinė improvizacija – tai viena iš šokio ir improvizacijos meno formų, kai spontaniška komunikacija vyksta per judesį kontakte su kitu. Prisilietimas yra vienas esminių šio šokio įrankių, kuris tampa impulsu fiziniam tyrinėjimui ir naujų judėjimo – autentiškos išraiškos formų paieškai. Ši edukacija susipažindins su kontatinės improvizacijos šokio forma bei įkvėps mokinius būti atviresniems naujoms šokio meno formoms ne tik Lietuvos, bet ir užsienio kontekstuose. Suteikti žinias kaip įvairiai galima prisiliesti prie kūno kūrybiškumo, įsisąmoninti jį ir per tai atrasti jautresnį ryšį su savimi ir aplinka. Sukurti galimybę atrasti spontaniškam, gyvam ir kūrybingam bendravimui per judesį ir prisilietimą. Užmegzti jautresnį ryšį su savimi bei per tai pajausti bendruomeniškumo jausmą, kuris svarbus šio meto įvykių kontekste.


„Interneto detektyvas“ Atrask tiesą ir venk melagienų.

Kviečiame vyresnių 10-12 klasių mokinius dalyvauti unikalioje edukacijoje, kurioje išmoksite kritiškai vertinti informaciją internete ir tapti atsakingais skaitmeninio turinio kūrėjais. Dalyvaudami interaktyviose socialinėse simuliacijose, įgysite įgūdžių, leidžiančių atpažinti dezinformaciją, manipuliaciją ir melagingas naujienas. Akyvaizdžiai pamatysite ir galėsite įsivertinti kiek kainuoja jūsų reputacijai žaibiškas ir neapdairus reagavimas į skambias antraštes ar manipuliatyves nuotraukas. Edukacijos metu sužinosite, kaip atsirinkti patikimus šaltinius ir konstruktyviai bei prasmingai diskutuoti apie jums aktualias problemas. Tai ne tik suteiks jums vertingų žinių, bet ir padės tapti sąmoningesniais skaitmeninės erdvės dalyviais. Prisijunkite ir tapkite skaitmeninės atsakomybės lyderiais. Užsiėmimo trukmė: 60 min. Dalyviai: 10-12 kl. moksleiviai. Vieta: Šiaulių apskrities Povilo Višinskio viešoji biblioteka.


Užsiėmimas skirtas lavinti vaizduotę ir galvoti apie tai kas svarbu kiekvienam vaikui, jo idealai ir svajonės. Edukacijos metu kiekvienas vaikas kurs savo herojaus statulą iš antrinių žaliavų, sugalvos jo super galias ir pasidalins pasakojimu su grupe.
Bus skatinama „atpalaiduoti“ smegenis ir palikti daug vietos fantazijai. Taip pat vaikai sužinos apie medžiagų antrinio panaudojimo naudą, supažindinami kaip kiekvienas gali kas dieną prisidėti prie švaresnės planetos.


Gūdžiais laikais, kai beveik visa Lietuva buvo Rusijos imperijos dalimi, kai buvo uždrausta lietuviška spauda ir uždarytos lietuviškos mokyklos, žmonės vaikus slapta mokė lietuviško rašto. Apsilankę pamokoje sužinosite, iš ko skaitė ir kaip rašė to meto mokiniai, kas juos mokė ir kokie pavojai grėsė lankantiems slaptąją mokyklą.


Teatro dirbtuvės. Išlaisvink kūrybiškumą.

Teatro dirbtuvės ,,Išlaisvink kūrybiškumą" - tai profesionalių teatro aktorių vedamas gyvas užsiėmimas jaunimui. Dirbtuvių metu atliekamos teatrinės užduotys ir pratimai padeda lavinti komunikacijos, kūrybiškumo, vaizduotės atvėrimo ir aplinkos pažinimo sugebėjimus. Fiziškai aktyvi kūrybinė veikla suartina dalyvių komandą, ugdo savimonę ir pagarba, bei pasitikėjimą vieni kitais.


Baltijos gintaras. Aktyvi – kūrybinė edukacija prisšmokyklinėms, 1 – 2 klasėms

Baltijos gintaras. Aktyvi – kūrybinė edukacija priešmokyklinėms, 1 - 2 klasėms
Užsiėmimas padalintas į dvi dalis:
Pirma dalis.
Pajūryje susitiksime Smiltinėje, kur mokinių lausk gintarais nusėta pajūrio atkarpa.
Pirmoji maloni patirtis – tai gintaro rinkimas.
Po to sužinos legendų kaip atsirado gintaras.
Stebėdami, kaip iš pušies varva sakai sužinos kaip iš tikro susidarė gintaras.
Kiekvienas turės galimybę pats pašlifuoti ir titnagu pagremžti gintarą.
Pažaisime senuosius daugeliui užmirštus žaidimus.
Stebėsite, kaip dega gintaro dulkės...
Užsiėmimas truks 45 minutes.
Antra dalis.
Užsiėmimą pratęsime Užsakovo numatytoje vietoje. Tai dažniausia būna klasėje.
Per mikroskopą stebėsime prieš 30- 50 milijonų metų įkritusius gyvius ( inkliuzus )
Sužinosite apie didžiausią gintaro lobį rastą Juodkrantėje ( Klebso kolekciją )
Sužinosite apie žinomiausią meno kūrinį iš Baltijos gintaro – Gintaro kambarį.
Mokiniai gamins magnetuką ant šaldytuvo. Spalvins, inkrustuotas gintaro gabalėliais kurių prisirinks iš pajūrio. Trukmė 45 minutes.


Konfliktai: normalu ar reikia vengti? (nuotolinė edukacija)

Kasdien susiduriame su įvairaus lygio sudėtingomis situacijomis, kurioms norisi pasipriešinti, kurios mums kelia nepatogius jausmus, kartais pyktį ar net neapykantą. Ką darome? Dažnas iš mūsų ieškome, kaip išvengti tokių situacijų, kaip pabėgti, arba įtikiname save jaustis kitaip nei jaučiamės iš tiesų. Ar tikrai tai yra tinkama reakcija? O gal sunkumai mums gali padėti augti ir tobulėti? Gal konfliktinės situacijos yra varomoji mūsų žmonijos augimo jėga? Edukacija –„Konfliktai: normalu ar reikia vengti?“ - skirta suteikti moksleiviams žinių apie konfliktų esmę ir jų prasmęžmogaus gyvenime per istorines šeimotyros, visuomenės „krizinių“ situacijų patirtis žvelgiant istoriškai: nuo Bizantijos laikų iki šiandienos. Kiekvienam žmogui svarbu suvokti, kad konfliktai yra neatsiejama jo būties dalis, tačiau svarbu mokėti juos spręsti tinkamu ir konstruktyviu keliu. Nors tema skamba rimtai ir sudėtingai, edukacijos metu bus žvelgiama į šią temą pozityviai ir su lengvumu bei šypsena, kuriant instrukcijas: „kaip aš elgiuosi ir kaip noriu elgtis, kai pykstu, kai man nepatinka“.


Be ko neįmanoma įsivaizduoti Dzūkijos? Be pušynėlių, upelaičių, pelkučių ir šiame gamtos prieglobstyje gyvenančių, kuriančių žmonių. Edukacijos metu leisimės į patyriminę istorinę, gamtinę, etno kelionę mišku, kurios metu panelė Pušis vaikams bylos, kaip seniau gyveno dzūkai: ką veikė savo kasdienybėje, kaip leido laisvalaikį, kokius rakandus gaminosi, kaip išgyveno negandas ir nepriteklius. Vaikai sužinos, kodėl dzūkams toks svarbus miškas, kokią įtaką jis turėjo jų kūrybai, sveikatai, šeimyniniam gyvenimui. Vaikai sužinos ir apie prieš 100 metų gyvenusių vaikų kasdienybę, išmoks posmelį dzūkiškos dainos, žais dzūkiškus judrius žaidimus, ragaus pušų arbatą, pažins mišką visais pojūčiais, atliks gamtines užduotis bei pasigamins darbelį iš pušies: paukščių lesyklėlę iš konkorėžio žiemą, vabalų viešbutį kitais metų laikais. Jeigu oras geras, visa programa vyks miške, jei ne - didžioji jos dalis patalpose. Programos tikslas - supažindinti vaikus su Dzūkijos regiono etninės kultūros ypatumais ir savitumu per kultūrinę, istorinę, pilietinę, gamtos ir žmogaus ryšio prizmę.


Edukacinė programa „Atsargiai! Kelias užminuotas“

ATSARGIAI! KELIAS UŽMINUOTAS Edukacinė programa, skirta 5–12 klasių mokiniams Ar kada nors svajojote tapti karo inžinieriumi, paskutinę sekundę nukerpančiu raudoną laidelį ir užkertančiu kelią galingam sprogimui? Esate smalsus ir šaltakraujiškas moksleivis, pasižymintis tvirta valia ir polinkiu rizikuoti? O gal nenorite kišti nagų prie užminuoto ir už kelių minučių suveiksiančio sprogmens mechanizmo, tačiau puikiai „gliaudote“ mįsles ir galite išnarplioti išminuotojų Jums paliktas užuominas? Suburkite komandą ir dalyvaukite edukacinėje programoje „Atsargiai! Kelias užminuotas“, kurios metu pažinsite rizikingą karo inžinieriaus kasdienybę: patys bandysite nukenksminti tiksinčią „bombą“, analizuosite schemas ir atsargiai, vieną po kito šalinsite jos laidus bei lenktyniausite su laiku, norėdami kuo greičiau atsikratyti smilkstančia „žodžių bomba“. Juk kiekviena mūsų gyvenimo sekundė yra svarbi!


„Susipažink su mano pasauliu – kinas neregio akimis“ (Nuotolinė paslauga)

Lietuvos aklųjų biblioteka (LAB) - valstybinės reikšmės biblioteka skirta tenkinti asmenų, negalinčių dėl regos ar kitos negalios skaityti spausdintinių tekstų informacinius ir kultūrinius poreikius. LAB, vystydama įvairias veiklas, siekia padidinti aklųjų ir silpnaregių asmenų socialinę, informacinę ir kultūrinę įtrauktį, šviesti ir supažindinti visuomenę su nereginčių asmenų aplinka ir galimybėmis. Kino filmai – viena iš populiariausių kultūrinio gyvenimo išraiškų. Kviečiame sudalyvauti LAB kultūros edukacijoje „Susipažink su mano pasauliu – Kinas neregio akimis”, kurios dalyviai turės galimybę pamatyti kino filmų ištraukas neregio akimis, bus supažindinami su garsinio vaizdavimo ypatybėmis ir patys, pasitelkdami turimas menines / kultūrines kompetencijas, mokysis perteikti parinktą kino filmo sceną nematančiam žmogui. Veiklų metu bus akcentuojama meno prieinamumo svarba regos ar kitą negalią, sutrikimą turintiems asmenims, todėl dalyviai bus skatinami kurti atsakingai, aiškiai perteikti norimą žinutę, emociją bei vaizdą taip, kad būtų suprantama nematančiam žmogui. Taip pat bus skatinama kalbėti apie garsinio vaizdavimo kino filmus, išsakyti mintis ir pojūčius žiūrint ar įgarsinant tokio pobūdžio filmus supažindinti dalyvius su audiovizualinio vaizdavimo pagrindais. Kultūros edukacijos „Susipažink su mano pasauliu –Kinas neregio akimis” dalyviai dalyvių saviraiška, empatija bei neįprasta kultūrinė patirtis.


Edukacinė programa „Lino kelias" (1 - 4kl.)

Jonavos rajono savivaldybės kultūros centras

Mokinių dėmesys sužadinamas mitologine sakme „Numirėlis ir linai“. Išryškinama išskirtinė lino vieta tradicinėje kultūroje. Akcentuojama, kad linai nuo seno auginti kaip pluoštinė žaliava namų ūkio reikmėms ir pardavimui. Demonstruojami video siužetai "Linų sėja", "Linarūtė", archyvinio dokumentinio filmo ištrauka. Užsiėmimo dalyviai supažindinami su XIX a. - XX a. pr. linų apdirbimo įrankiais. Mokomasi senųjų lino darbų: karšimo, kūlimo, mynimo, brukimo, šukavimo, verpimo. Išryškinamos bendruomeninės darbų tradicijos: linarovio, linamynio, linabrukčio talkų, verpimo vakaronių paprotys. Demonstruojami muziejaus fonduose sukaupti tekstilės rinkiniai. Aptariami lino kančios motyvai lietuvių patarlėse, priežodžiuose, mįslėse. Sekamos sakmės „Deivės verpėjos“, „Lino kančia“. Einami smagūs jaunimo patalkių vakarėlių rateliai „Pasėjau linelius“, „Linelius roviau“, „Auskim, sesutės, abrūsus“, „Šalavija rūtela". Mokiniai ragauja maltų linų sėklų.


Interaktyvios programos metu moksleiviai yra supažindinami su atomonio ginklo, jo pavojaus bei bunkerių atsiradimo, jų plėtros istorija. Užsiėmimo metu, moksleiviai turi galimybę atsidurti bunkeryje, vykdyti specialias užduotis ,mokytis savo krašto istorijos labiausiai įtraukiančiu būdu - per žaidimą.


Vilniaus apskrities Adomo Mickevičiaus viešoji biblioteka

Seklys Noselė – visų nusikaltėlių siaubas, genialus detektyvas, pro kurio akis neprasprūsta nė mažiausia detalė. Ir jam dar padeda kalbantis šuo Kuba! Bet seklys pavargo ir nusprendė grįžti atgal į gimtąjį Miestelį. Tačiau detektyvas be darbo ilgai nebūna – kažkas pavogė grojantį laikrodį! Be to, mieste pradėjo sukiotis įtartinas Juodabarzdis, kuris Kubai visai nepatinka... Jūsų užduotis – kartu su Nosele surinkti po visą Miestelį išsibarsčiusius įkalčius ir išsiaiškinti, kas įvykdė šį nusikaltimą. Be to, Kubai taip pat reikės jūsų pagalbos – šuneliui reikia sužinoti, kodėl Juodabarzdis jį seka ir ar jis tikrai toks pavojingas, kaip atrodo. Ši edukacija – tai komandinis literatūrinis žaidimas. Vienoje komandoje žaidžia bent 3 vaikai. Skirta 2–4 klasių mokiniams. Edukacijos trukmė iki 60 min. Edukacijos metu mokiniai bus supažindinami su biblioteka ir jos teikiamos paslaugomis bei literatūros žanru – detektyvu, bus skatinami nagrinėti literatūrą bei kūrybiškai ją interpretuoti.


Orientacinis pažinimo žaidimas ATRASK BIRŠTONO STEBUKLUS

Interaktyvi ekskursija, kurios lankomus objektus turėsite rasti patys, vedami mūsų virtualaus gido Braino. Vieną po kito atrasite Birštono stebuklus, garsinančius kurortą ne tik šiandien, bet ir/ar Vytauto Didžiojo laikais. Žingsnis po žingsnio versite Birštono istorijos knygos puslapius, kol praeisite 2 km. ilgio maršrutą po šį stebuklų kupiną kurortą. Ypatingas stebuklas laukia tų, kurie bus itin atidūs bei nenuklys nuo kelio - žaidimo pabaigoje pamatysite, kad išvaikščiojote banginio formos marštrutą. O juk žinote, kad banginukas - Birštono simbolis? Sudomino? Susitikime Biršone ;)

Pasidalinę į nedideles grupeles, į savo telefonus komandiškai gausite suktas užuominas, kurias išnarpliojus - rasite vietą, kurią jums nori parodyti gidas - gal tai bus žymaus žmogaus paminklas, o gal neįprastas paveikslas bažnyčioje,  kartais stebuklingas suolelis, ant kurio pasėdėjus pildosi norai... Tik suradę tai ką reikia ir išklausę trumpą ir įdomią informaciją apie rastą "lobį" galėsite tęsti žaidimą, keliaudami prie sekančios užduoties, kol atrasite visus Birštono stebuklus. Tikras iššūkis, tiesa? Jei pasiruošę naujam nuotykiui - kviečiame į Birštoną!

Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas fiziškai su jumis nedalyvauja, tačiau realiu laiku lydi jus, būdamas kitame ekrano gale. Svarbus lydinčiųjų asmenų įsitraukimas į veiklą, tačiau neišsigąskite - nepkalaidinome dar nė vienos klasės, visi saugiai ir laimingai grįžo į mokyklas. Žaidimas įdomus ir inovatyvus tuom, kad lankomų objektų ieškote patys, mūsų gidas jums padeda ir prižiūri, kad nepaklystumėte.
Edukacijos metu dalyviai gali gauti pažinimo, istorijos raktus.


Edukacinis spektaklis-Ekskursija atgal į SSRS

1984. EDUKACINIS SPEKTAKLIS- EKSKURSIJA MOKSLEIVIAMS : Tai nuotykių kupina, interaktyvi istorijos pamoka,
kurios metu moksleiviai savo kailiu patirs sovietinę realybę, bus mokomi tarybinių lozungų, karinės rikiuotės pradmenų,
naudotis dujokauke, o taip pat bus tardomi KGB kabinete susipažins su tarybinės medicinos ypatybėmis. Trukmė – 2.5 val. su
sovietiniais priešpiečiais


Edukacija - pasakojimo kūrimas ir vaivorykštės tapyba akvarele - suteikia vaikams unikalią ir įdomią patirtį, skatinančią jų verbalinį ir vizualinį kūrybiškumą.
Edukacijos metu vaikai susipažins su vaivorykšte tautosakoje, pabus patys pasakojimo kūrėjai, sužinos pagrindines spalvas, spalvų maišymo būdu išgaus išvestines spalvas,  išmoks jas derinti  ir kurti vaivorykštę akvarele, išmėgins akvarelės technikas, o rezultate sukurs savo unikalius tapybos darbus. Tai skatins jų vaizdinį mąstymą, estetinį pojūtį ir spalvų suvokimą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Edukacinio užsiėmimo metu suteikiama galimybę gilinti ir plėsti tapybos ant šilko žinias, bei patiems išbandyti naujas idėjas praktiškai. Pamokoje liejami dažai bei įvairiomis technikomis dekoruojama šilkinė skarelė. Rezultatas visada būna nenuspėjamas, bet labai įdomus. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima nulieti labai gražų darbelį.


PLAY MATH 1-2-3-4: Žaidžiame matematiką!

UAB "Eksperimentinė kūrybinio mąstymo laboratorija"

Kviečiame į matematikos pamoką, kurią ves visų laikų geriausia mokytoja – KLAIDA ir niekuomet nepavargstantis mokytojas - ŽAIDIMAS! „PLAY MATH: 1-2-3-4“ rinkinio edukaciniai žaidimai/simuliacijos remiasi patyriminio ir sužaidybinto mokymosi teorijomis. Ši veikla garantuoja aktyvų, įtraukų, besimokančiojo poreikius ir gebėjimus atitinkantį, holistinį ugdymo procesą. “PLAY MATH:1-2-3-4: Žaidžiame matematiką” programa susideda iš 8 kompleksinių žaidimų/ simuliacijų, kuriems išspręsti reikia gebėti panaudoti 1-4 klasių matematikos dalyko turinį. Žaidžiant šiuos žaidimus atsiskleidžia tai, ką mokiniai moka ir kur yra jų pasiekimų spragos. Tai inovatyvi, šiuolaikinio pasaulio iššūkius atitinkanti veikla lavinanti ir penkis kūrybinio mąstymo įpročius - vaizduotę, smalsumą, atkaklumą, nuoseklią praktiką, ir bendradarbiavimą. Šio edukacinio užsiėmimo metu pradinių klasių mokiniai žaidimus/simuliacijas įveikia komandose, o 2-3, taip užtikrinant maksimalų kiekvieno mokinio įsitraukimą. Mūsų sukurti žaidimai dovanoja: 1) pergalės džiaugsmą, kai patys mokiniai patiria, kad tai kas atrodė neįmanoma prieš 15 minučių, po mąstymo proceso ir keliolikos suklydimų tapo įmanoma. 2) patirtį, kad kartu mes galime padaryti tai, ko negalime padaryti po vieną. 3) galimybę mokytojai pamatyti, kaip mąsto jos mokiniai.


Nuotolinė programa „Krentanti žvaigždė“. 5 - 12 klasės

Plati, visapusiška, informatyvi, moksliniais faktais ir žiniomis paremta pramoginė pažintinė  edukacija apie Visatą, padedanti  jaunajam klausytojui  susivokti apie save kaip reikšmingą ir reikalingą, neatsiejamai svarbų ir gražų Kosmoso elementą.  Šios programos tikslas - supažindinti ir sudominti astronomija kaip mokslu, o taip pat paskatinti labiau domėtis ir gilintis jo svarba ir reikšme dabartyje, o ateityje renkantis profesiją bei kuriant ir gyvenant savo gyvenimą. Šis užsiėmimas gali būti puiki priemonė mokytojams papildyti astronomijos temas savo pamokose. Siekiame, kad šis užsiėmimas klausytoją skatintų kritiškai mąstyti, ieškoti faktinių įrodymų ir kūrybiškai pritaikyti žinias šiame visaapimančiame pasaulyje ir tiesiog būti laimingais kūrėjais.
PROGRAMOJE:
Kur prasideda Kosmosas? Ar Visata turi pradžią ir pabaigą? Kas yra ta “krentanti žvaigždė”? Apie mėgstamiausias ir svarbiausias senovės ir dabarties lietuvių sezonines šventes (Kalėdos, Velykos, Rasos) ir kaip jos susijusios su Kosmosu? Kokia yra mums artimiausia žvaigždė ir koks atstumas iki jos? Kokie atstumai iki kitų dangaus kūnų? Kokių dydžių yra planetos, žvaigždės, galaktikos? Ar tikrai mes esame žvaigždžių vaikai? Kodėl taip yra?  Juodoji skylė - paslaptis ar visai ne? Pademonstruosime ir vaizdžiai parodysime bei palyginsime įvairius dangaus kūnus. Ar planetos ir žvaigždės skleidžia garsus? Paklausysime įvairiausių Visatos kūnų garsų - skleidžiamų bangų, kurių paprastai žmogaus ausis negirdi ir paaiškinsime, kodėl negirdi. Kokiomis priemonėmis galime stebėti dangų?   Praktinė dalis - pažintis su elektroniniu teleskopu.  Esant tinkamoms oro sąlygoms - stebėsime Saulę/Mėnelį, netinkamom - anksčiau užfiksuotų Kosmoso vaizdų  įrašus, lyginsime juos. Klausimai - atsakymai.
Geriausia patalpa šiai edukacijai - su maksimaliai užtamsintais langais ir didelis baltas ekranas/siena.
Užsiėmimus veda astrofotografas, mokslo populiarintojas, privačios observatorijos įkūrėjas Simas Šatkauskas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacinis koncertas "Ritmas, ritmas, ritmas

Edukacinis gyvo garso koncertas "Ritmas ritmas, ritmas" nukels moksleivius į nuostabų muzikinių ritmų pasaulį. Ritmas – tai muzikos pagrindas, kuris suteikia kūriniui struktūrą ir gyvybę. Koncerto metu, klausydami muzikos moksleiviai supras kas yra ritmas. Sužinos kokios yra pagrindinės ritmo savybės. Kiekvienas muzikinės teorijos teiginys bus iliustruotas muzikiniu kūriniu. Tempas, taktai, akcentai – muzikiniai terminai, kuriuos žino kiekvienas mokinys, bet klausydami muzikos nebūtinai apie juos galvoja. Šiame edukaciniame koncerte profesionalūs muzikantai padės moksleiviams per muzikinius pavyzdžius suprasti muzikos teoriją, kuri daugumai atrodo sunki ir nuobodi. Moksleiviai mokinsis sąmoningai klausyti muzikos. Ritmų pasaulis yra labai įvairus ir turtingas. Koncerto metu moksleiviai išgirs gyvai atliekamus klasikinės muzikos kūrinius, kur ritmai sudėtingi ir besikeičiantys. Taip pat skambės energingi rock ir lengvai įsimenami pop muzikos ritmai. O kur dar šokių muzika ir sinkopuoti jazz'o ritmai. Koncerto metu moksleiviai ne tik pasyviai klausys muzikos, bet bus įtraukti į interaktyvias edukacines veiklas.
Edukacinis koncertas "Ritmas ritmas, ritmas" suteiks moksleiviams unikalią galimybę giliau pažinti ritmus ir jų svarbą muzikoje per interaktyvias veiklas ir gyvai atliekamus muzikinius kūrinius. Šis užsiėmimas ne tik padės geriau suprasti muzikos teoriją, bet ir skatins muzikinį kūrybiškumą. Koncertą atliks profesionalūs muzikantai.


Edukacinė pažintinė programa „Interaktyvus muzikos ir šokio menas"

Pasitelkę interaktyvias priemones, edukacinės programos metu sieksime vaikus supažindinti su muzikos ir šokio menais bei atskleisti, kaip skirtingi jų stiliai atspindi skirtingas emocijas, patirtis ir gyvenimo būdus. Pirmojoje edukacinės programos dalyje mokinius supažindinsime su muzikos menu, instrumentų istorija, leisime eksperimentuoti su ritmu ir garsais, pasinaudojant skirtingų rūšių būgnais, varpeliais, metalofonu, ksilofonu, gitara ir kitais muzikos instrumentais. Mokiniai taip pat susipažins su interaktyvios radijo įrašų studijos veikimo principais, turės galimybę įrašyti radijo laidą, dainą, perskaityti žinias ar įgarsinti reklaminį pranešimą, o vėliau tai išgirsti amfiteatre. Antroje edukacinės programos dalyje mokiniai susirinks amfiteatre. Ten susipažinsime su skirtingais muzikos žanrais (klasikine ir liaudies muzika, bliuzu, džiazu, roku ir kt.), parodysime kaip tai pačiai dainai skirtingus atspalvius suteikia kitokie stiliai, mokysimės šokti įvairius šokius, nuo liaudies iki hiphopo. Papasakosime apie šių šokių kilmės istoriją. Skatinsime kaupti ir plėtoti šokio kūrybinę ir estetinę patirtį, reikalingą bendrauti,
pažinti ir reikšti savo emocijas, mintis. Pajusime muzikos ir šokio sinergiją.
Tikime, kad pristatytos interaktyvios, žaidybinės, edukacinės ir meninės veiklos ir įdomiausi faktai ne tik padės ugdyti kultūrinį sąmoningumą, bet ir kartu atrasime naudingos informacijos apie skirtingas meno sritis, įvairias kūrybines profesines veiklas, suprasime kultūros vertę.


Žygimanto Augusto ir Barboros Radvilaitės meilės legendos atspindžiai Raudondvario dvare

Kas nežino ar negirdėjo sukrečiančios ir neblėstančios Barboros Radvilaitės ir Lenkijos karaliaus bei Lietuvos Didžiojo Kunigaikščio Žygimanto Augusto meilės istorijos, kuri sulaukė daugybės įvairių sričių menininkų – rašytojų, poetų, dramaturgų, kompozitorių – dėmesio, galės ją išgirsti ir sužinoti kaip amžinos meilės simboliu tapusios poros gyvenimo istorija susijusi su Raudondvariu. Visa tai – užsisakius ekskursiją Raudondvario dvaro raudonojoje Barboros Radvilaitės ir Žygimanto Augusto menėje.


Kuršių nerijos nacionalinio parko direkcija

Kuršių nerija yra ypatinga ir išskirtinė vieta, ne tik Lietuvoje, bet ir pasaulyje, todėl yra įtraukta į UNESCO pasaulio paveldą. Edukacijos metu mokiniai bus supažindinti, su Kuršių nerijos susidarymu, jos virsmu. Žmogaus ir gamtos darnos svarbą ir įtaką Kuršių nerijai. Bus atliekamos skirtingos interaktyvios užduotys, skatinančios dirbti savarankiškai ir komandoje.
Dviejų valstybių, Lietuvos Respublikos ir Rusijos Federacijos, teritorijoje esantis išskirtinis žmogaus ir gamtos kūrinys – Kuršių nerija – 98 km ilgio ir 0,350–3,6 km pločio, smėlio kopų pusiasalis, kuriame žmonės apsigyveno jau priešistoriniais laikais. Ši vietovė pasižymi išskirtinių kultūros ir gamtos savybių gausa ir yra išlaikiusi savo kultūrinę ir visuomeninę svarbą bei istorines funkcijas ir savitus darnios žemėnaudos būdus, susijusius su gamtinės aplinkos ypatumais.
Edukacija vyks ir lauke ir Gamtos mokykloje, todėl mokiniai bus skatinami mokytis skirtingomis sąlygomis.


Spalvos, spalvos, spalvos (Nuotolinė paslauga)

Nuotolinio užsiėmimo metu moksleiviams pateiksime pavyzdžių kaip spalvų mokslas susijęs su kitais mokslais – fizika, chemija, optika, psichologija ir matematika. Moksleiviai sužinos, kad spalva yra šviesos reiškinys ir kad I. Niutonas jau 17 a. panaudojo trikampę prizmę, kuri baltos šviesos spindulį išsklaidė į spalvų spektrą, vadinamą dispersija. Moksleiviai supras, kad be šviesos jokios spalvos nėra ir, kad daiktų spalva priklauso nuo jų savybės absorbuoti skirtingo stiprumo šviesą. Daugelis žmonių apibūdina spalvas labai subjektyviai ir netiksliai, todėl moksleiviams atskleisime vokiečių fiziko H. fon Helmholco (Hermann von Helmholz) atrastus tris bendrus požymius, kuriuos turi visos spalvos: toną, šviesumą ir sodrumą. Šitie trys požymiai tebėra svarbūs ir šiandien. Na, o didysis poetas Getė (Johan Wolfgang von Goethe) siekė sukurti tokią spalvų teoriją, kuri būtų humanistinė ir artima menininkams. Jo pasaulėžiūra ir subjektyvus pajutimas padėjo atskleisti psichologinį spalvų poveikį žmogui ir suformavo savotišką spalvų psichologiją. Pristatyti psichologines spalvų charakteristikas ir jų poveikį žmogui leis žinomo mokslininko M. Liušero (Max Luscher) testų rezultatai. Praktinės spalvinės užduotys lavins ir gilins moksleivių spalvos suvokimą.


Neturint įrankių šiuolaikinio meno parodos gali pasirodyti kaip neišsprendžiamas galvosūkis. Šios edukacijos tikslas – trijų žaismingų žingsnių pagalba padėti užsiėmimo dalyviams atrasti savitą meno kūrinių matymo būdą. Dirbdami individualiai ir grupėse, siedami objektyviąsias kūrinių savybes ir savo pojūčius, dalyviai išmoksta kurti asmeninę meno kūrinių interpretaciją, taip įgydami universalios meno kūrinių interpretavimo patirties. 3 žingsniai meno suvokimo link: Reflektuoti ir pažymėti stebint kūrinį patiriamus asmeninius išgyvenimus, pasiūlant jausmų ratą, parengtą pagal psichologo Robert Plutchik schemą, kaip emocinio žodyno praplėtimo priemonę, užsiėmimo dalyviai skatinami. Pastebėti dailės raiškos priemones (formą, kompoziciją, spalvą, medžiagas) kūriniuose Interpretuoti parodos kontekstą ir informacija apie autorius bei meno kūrinius, taip sukuriant tiltą tarp asmeninių dalyvių įspūdžių ir parodos konteksto. Pastebėdami ir įvardydami kūrinio detales, susiedami jas su vidiniais išgyvenimais, kylančiais stebint kūrinį, ir susipažindami su parodos kontekstu, edukacijos dalyviai įgyja įrankį autentiškam meno pažinimui.


Lietuvos nacionalinė Martyno Mažvydo biblioteka

Asmeninių inicialinių raidžių dirbtuvės - smagi ir įtrauki edukacija moksleiviams, kurioje jie ne tik susipažįsta su senųjų ir šiuolaikinių knygų puošyba bei naujomis technologijomis bet ir susikuria sau asmeninę inicialinę raidę - magnetuką.

Užsiėmimo metu klausysime, spėliosime, ieškosime, juoksimės, piešime ir klijuosime. Susipažinsime su lipnių plėvelių pjaustykle, megsime ryšį su knyga ir kiekvienas išsinešime po kūrinėlį.

Užsiėmimai vyks Lietuvos nacionalinės Martyno Mažvydo bibliotekos kūrybinėse dirbtuvėse PATS SAU, kuriose  gausu įvairiausių medžiagų ir įrankių kūrybinių polėkių įgyvendinimui. Taigi vizitas į edukaciją kartu bus ir galimybė praplėsti suvokimą ir žinias, kaip funkcionuoja ir kokias paslaugas teikia biblioteka.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacija KAUNE ,,Paslaptingas atradimų pasaulis Kauno Zooparke"

Kuo skiriasi ožkos nuo avių? Ką valgo ar geria ežiukas? Kaip atskirti vėžlio patiną nuo patelės ir ar turi vėžliai dantis? Ar surikatų jaunikliai turi aukles bei mokytojus? Ar gražuoliai šikšnosparniai gali būti vegetarais ir veltis į plaukus? Kodėl triušiai nėra graužikai? O ar prisimenate, koks ilgas ir sudėtingas buvo avelių užaugintos vilnos kelias virstant siūlu ir kaip šiuolaikinės technologijos palengvino šį darbą? Kokius žaidimus žaidė, šokius šoko mūsų protėviai, kuomet pavargdavo vilną verpti? Pasinerkite į nuostabųjį Kaunas Zoopark gyvūnų pasaulį ir mes atsakysime ne tik į šiuos, bet ir daugelį kitų jūsų užduodamų klausimų per kultūrinę veiklą, klausymą, ieškojimus, meninę išraišką, atradimus, lietimą, maitinimą. Esame tikri, kad papildysime jūsų žinių bagažą geromis emocijomis ir netikėtais gyvūnijos pasaulio atradimais.


Išsivaizduojate vienoje vietoje susitikusius Alisą, d'Artanjaną ir mistinį Kauką. Kokias savybes jie turi, kurios padėtų jiems pabėgti iš Smaragdo miesto. Tai tik vienas pavyzdys kokie herojai gali atsidurti dalyvių rankose ir tik viena situacija, kurią jie turėtų įveikti. Veikėjų avatarai atgyja mobiliosios programėlės pagalba. Dalyviai juos detaliai pažįsta ir jų pagalba sprendžia dilemas ir vykdo misijas. Interaktyvios istorijos kūrimo simuliacijos pagalba dalyviai pažins literatūros personažus, mitinius veikėjus, lietuviškus superherojus ir jų pagalba spręs dilemas, kurios bus meninių kūrinių, pasakojimų, padavimų, istorijos ištraukos ar išgalvotos situacijos. Dalyviai betarpiškai pažins literatūrinius, mitologinius personažus ir net galės sukurti savo superherojų. Refleksijos bus aptariamos ir išryškinamos įgytos patirtys ir išmoktos pamokos.


Statome istorinę Trakų Pusiasalio pilį (dėlionė)

Edukacinio užsiėmimo metu, dalyviai apžiūri Trakų Pusiasalio pilies priešpilį, susipažįsta su Trakų Pusiasalio pilies istorija, kada ir kodėl pradėta statyti, kokie kunigaikščiai pilyje rezidavo, kada paminėta metraščiuose, kas puolė ir kada sugriauta pusiasalio pilis.
Edukacinėje klasėje dalyviai (jei daugiau nei 6, suskirstomi į dvi grupes) iš atskirų medinių kaladėlių pagal raides ir numeraciją sukonstruoja istorinę Trakų Pusiasalio pilį. Sudėjus dėlionę, edukatorius užduoda klausimus, dalyviai iš kelių atsakymų variantų išsirenka teisingą.
Edukacinis užsiėmimas yra pritaikytas specialiųjų ugdymosi poreikių turintiems asmenims: dalyviams su klausos negalia rodoma, išdalinami trumpi edukacinio užsiėmimo aprašai, nuotraukos. Dalyviams su judėjimo negalia, daugiau papasakojama kieme, prie maketo.


Spektaklis: M. Martinaičio pjesė „Pelenų antelė“

Pagrindinė pasakos herojė - mergaitė, kuri pasakos pradžioje  patiria daugybę neteisybių, sunkumų ir išbandymų, o pabaigoje - pergalingai į namus grįžtanti šeimininkė.


Kadaise dėl dominavimo pasaulyje varžėsi dvi supervalstybės. Jungtinių Amerikos Valstijų bei Sovietų Sąjungos konkurencija vos nesibaigė Trečiuoju pasauliniu karu ir atomine pragaištimi. Perpraskite šio sudėtingo konflikto esmę suprantamu ir smagiu būdu! Pasinėrę į komandinį žaidimą, analizuokite žaismingus vaizdo įrašus, klausykitės muzikos ir minutei tapkite propagandistais, bandančiais įrodyti visapusišką vienos ar kitos pusės socialinį, ekonominį, kultūrinį ir meninį pranašumą. Įgriso šnekos? Imkite į rankas tikras muziejuje saugomas vertybes – Vietnamo ir Afganistano konfliktuose naudotą ginkluotę – bei sudėtingo laikotarpio palikimą pajuskite savo asmenine patirtimi dalyvaudami estafetėje!


Sapiegų barokas: istorija ir bareljefo dirbtuvės (5-8 kl.)

Sakoma, Sapiegų rūmai – tai karalių rūmai. Ar Kazimieras Jonas Sapiega, juos tokius gražius pastatęs, tikrai norėjo tapti Lietuvos ir Lenkijos valdovu? Kaip to meto didikai suprato gerą skonį ir aplinkos grožį, kokios vertybės šį supratimą formavo? Kviečiame į edukaciją, kurios metu dalinsimės atsakymais į šiuos klausimus. Bandysime suprasti, kokie įvykiai ir idėjos formavo Baroko epochos žmones. Kartu su menininkais Monika Kornilova ir Artūru Mitinu pažinsime barokinę architektūrą, dizainą ir pakviesime kurti savo bareljefą, įkvėptą baroko technikų.


Kviečiame į teatralizuotą ekskursiją, kurios metu aplankysite pagrindinę muziejaus ekspoziciją, išgirsite 600 metų Lietuvos mokyklos istoriją ir apžiūrėsite originalius mokyklinius eksponatus. Ekskursiją ves griežtas, bet linksmas vadovas, atkeliavęs į muziejų iš Rykštės gadynės ir sukaupęs kalną istorijų iš savo ilgaamžės pedagoginės patirties. Priklausomai nuo aplinkybių, jis gali "suskelti" mokyklinį anekdotą, pasodinti į šimtametį mokyklinį suolą, pakviesti prie mokyklinės lentos ar paklupdyti ant žirnių.


Scenarijaus autorė ir režisierė - Danutė Cikanaitė. Kompozitorius - Aras Žvirblys. "Kalėdinė pasaka" - tai linksma istorija apie niurzgalę Raganaitę ir Klouną. Raganaitė, pametusi savo stebuklingos šluotos ražą, slampinėja visur jo ieškodama ir sutinka Klouną Širduką, kuris yra labai nusiminęs ir nelaimingas, nes pabudęs neberado savo cirko. Nors iš pradžių jie pykstasi, tačiau Kalėdinės dvasios paveikti, susidraugauja, o Raganaitė netgi pažada suradusi savo stebuklingąjį ražą, nuskraidinti Klouną Širduką į cirką. Tik ar pavyks? Ir kokie dar nuotykiai jų laukia? O gal padės Kalėdų Senelis? Viso spektaklio metu vaikai įtraukiami į spektaklį - moko Klouną dainuoti, padeda Raganaitei prisiminti burtažodžius, ploja ir dainuoja kartu su personažais. O Kalėdų Senelis iš tolimosios Laplandijos atveža ne tik žaidimų ir dovanų, bet net ir sniego.


Vizualios interpretacijos trimatėje erdvėje

Jungiant skaitmenines technologijas ir socialinius mokslus (literatūrinius kūrinius arba istorinių laikmečių situacijas, ir pan.) mokiniai aktyviai dalyvaus tarpdisciplininėje pamokoje – susiskirstę komandomis ir naudodamiesi suskaitmenintu Lietuvos nacionalinės bibliotekos archyvo, europeana.eu ir kitu autorių teisėmis neapribotu turiniu, fizinio arba skaitmeninio koliažo principu kurs laikmetį atspindinčias mizanscenas (trimačius atvaizdus). Kūrybinio proceso metu bus lavinamas jų sąmoningumas ir kritinis mąstymas, mokiniai geriau supras istorinį situacijos kontekstą – mintis ir idėjas - gebės geriau susieti tarpusavyje įvairius laikmečio ekonominius, istorinius, politinius ir kultūrinius faktus į bendrą visumą. Užsiėmimo metu taikomi metodai gali būti naudojami socialinių mokslų disciplinoms, kur svarbus yra socio-kultūrinės situacijos pažinimas ir suvokimas.


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Edukacinio užsiėmimo metu suteikiama galimybę gilinti ir plėsti tapybos ant šilko žinias, bei patiems išbandyti naujas idėjas praktiškai. Taip pat skatinamas klasės bendradarbiavimas, nes bus tapomas vienas, didelis darbas puoštas rudeniais lapais. Užsiėmime liejami dažai bei vaško technika dekoruojamas šalis. Kūrybinis rezultatas visada būna nenuspėjamas, bet labai įdomus, o ir klasė susivienijusi ir gerai praleidusi laiką.
Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima nulieti labai gražų darbelį.


Edukacija „Grimo paslaptys“ (1-4 klasėms)

Kviečiame kartu su aktore Onute Gudaityte pasinerti į magišką ir paslaptingą grimo pasaulį. Užsiėmimo metu pamatysite, kaip grimo pagalba aktorius neatpažįstamai pasikeičia; sužinosite, nuo kada teatre naudojamas grimas, koks jis buvo anksčiau ir dabar; susipažinsite su skirtingomis tautų grimo tradicijomis. O smagiausia tai, kad patys galėsite pabandyti nusigrimuoti – virsti dievybe, gyvūnėliu arba per kelias minutes tapti seneliu ar močiute. Edukacijos tikslas – supažindinti su teatrinio grimo pasauliu bei jį išbandyti.


Tilidūda! Liaudiškos dainelės su Aiste ir Roku

Kviečiame vaikus pasinerti į „Tilidūdos“ – smagių lietuviškų liaudies dainelių vaikams – pasaulį!
 Edukacinio koncerto metu gyvai dainuosime vaikams pritardami gitara, ir paraginsime ne tik aktyviai klausytis, bet ir patiems dainuoti, komunikuoti pasiūlytomis žaidybinėmis formomis.
Aptarsime su vaikais vaikiškame folklore atsitinkančias situacijas ir ten gyvenančius žvėrelius.
Vaikai sustiprins savo žinias apie folklorą, artimiau susipažins su prigimtine mūsų kultūra, ugdysis kritiško klausymosi įgūdžius bei patys pasijus aktyviais mūsų tautos paveldo vartotojais ir atlikėjais.  Tikimės prisidėti prie vaiko tautinės tapatybės, savimonės ir savigarbos puoselėjimo.

Mūsų kartu su Lietuvių literatūros ir tautosakos institutu sukurtas projektas „Tilidūda“ jau daug metų nepraranda populiarumo vaikų tarpe. Šį kartą vaikai turės galimybę pabendrauti  ir padainuoti kartu su pačiais projekto kūrėjais.
Aistė Smilgevičiūtė ir Rokas Radzevičius – grupės „Skylė“ vedliai, didžiulę koncertinę ir kūrybinę patirtį turintys menininkai. Lietuviškos muzikos vaikams pasaulį yra praturtinę  5 muzikiniais albumais, Tilidūdos projekto pagrindu sukūrę jau daug metų vaikų lankomą teatralizuotą koncertą.


Edukacinis užsiėmimas vykdomas Trakų Pusiasalio pilyje, Sakralinio meno ekspozicijoje. Užsiėmime dalyviai susipažins su ženklų ir simbolių atsiradimo istorija, sakralinio meno ekspozicijoje ieškos ir suras šventuosius, jų atributus ir simbolius, išsiaiškins jų reikšmę ir sužinos tų ženklų transformacijas šiuolaikiniame pasaulyje. Dalyviai gebės atpažinti šventuosius ir jų atributus, mokės „nuskaityti“ įvairius ženklus, simbolius, meno kuriniuose, sužinos jų reikšmę, formuosis istorinį suvokimą, kur šiandienos pasaulis , jo tvarka ir vertybės yra istoriškai sąlygoti ir kintantys.


Adomas Varnas teigė, kad „bruožavimu arba tam tikrų plokštumų užpildymu tiesiais brūkšniais ir neišėjimu iš plokštumų ribų vaikas vykdo savo rankos ir akies techninį paruošimą”. Dailininkas taip pat pastebėjo, kad „apibrėždamas plokščias geometrines figūras pieštuku, vaikas daro tokius analitinius veiksmus, kurie padeda jam vaizdžiai pajusti, kaip konkretus daiktas virsta abstrakčiu. Toks perėjimas iš konkretaus pavidalo į abstraktųjį yra natūralus intelekto plėtojimosi kelias, ir jis instinktyviai patraukia vaiką savo vaizdingumu“. Naudodami geometrines figūras, vaikai susipažįsta su „plokštuminiu“ piešimu ir tampa labai kūrybiški, skaido geometrinių formų plokštumas, komponuoja skirtingas geometrines formas piešinyje bei „greitai ima tobulėti savo ornamentų sumanymuose ir jų išpildyme“. Taip gimsta ritmingas schematinis ornamentas. Edukacinės programos turinys ir metodai, remiantis Bendrosiomis ugdymo programomis yra pritaikyti 1 – 4 kl. , 5 – 7 kl. mokiniams. Programos tikslas – supažindinti su geometrinėmis figūromis, kai įtvirtinamos žinios piešiant geometrinių figūrų kompozicijas. Uždaviniai: 1.Supažindinti edukacinio užsiėmimo dalyvius su dailininko Adomo Varno biografija. 2. Pristatyti geometrines figūras. 3. Surasti edukacinės klasės aplinkoje įvairias geometrines figūras. 4. Apibrėžti intarpus su geometrinėmis figūromis. 5. Sukurti schematinius ornamentus, kompozicijas.


Sakoma, kad save gerbiantis aukštaitis bent kelis kartus per savaitę tiesiog privalo dėti ant stalo virtinių. Drąsiai ir su pasidižiavimu galima teigti, kad aukštaičių nacionalinis valgis yra virtiniai. Įvairių formų, dydžių ir su pačiais įvairiausiais įdarais aukštaitiški virtiniai yra stalo pažiba. Edukacinės programos dalyviai išgirs kulinarinę virtinių istoriją, išmoks jų pasigaminti ir, žinoma, paskanauti.


„Nors drabužiai atrodo tušti niekniekiai, tačiau jie turi svarbesnę paskirtį nei vien apsaugoti mus nuo šalčio. Jie gali pakeisti mūsų požiūrį į pasaulį ir pasaulio požiūrį į mus“ – rašytoja Virginia Woolf. Mados istorija – mūsų kultūros paveldo dalis. Žinios apie ją praturtina mūsų išsilavinimą ir išlaisvina nuo socialinių stereotipų bei nesąmoningo vartojimo. Jei vos pažvengę į paveikslą, galime nuspėti, kokiu laikotarpiu gyveno ten pavaizduotas asmuo vien iš jo aprangos, kodėl mums nepanaudojus šių žinių sąmoningai – norimo įvaizdžio formavimui? Gyvenime bus daug situacijų, kai įvaizdis gali nulemti ateitį: susirasti naujų draugų, gauti pirmąjį darbą, laimėti konkursą, saugiai keliauti po pasaulį, puikiai išlaikyti egzaminą. Edukacinė pamoka „Spintos istorijos“ - skirta 8–12 klasių mokiniams. Tai mados istorijos ir asmens įvaizdžio formavimo (tarpdisciplininė) edukacija, kurios metu dalyviai skatinami diskutuoti apie etikos normas, greitąją madą, bandyti surasti savo santykį su mada, diskutuoti apie asmens įvaizdžio galią ir visuomenės stereotipus. Edukacinės pamokos planas: 1. Edukacijos vedėjo prisistatymas, edukacijos eigos aptarimas; 2. Įvaizdžio galia – detektyvinė videomįslė ,,Atspėk profesiją“. Mokiniai sprendžia detektyvinę mįslę, susipažįsta su įvaizdžio svarba, susiduria su įvaizdžio stereotipais; 3. Mados istorija. Edukatorius, pasitelkdamas skaidres bei kitas priemones, mokinius supažindina su mada, svarbiausiais mados istorijos lūžiais; 4. Greitoji mada: tikroji jos kaina. Filmuotos medžiagos peržiūra ir diskusija apie greitosios mados industrijos sukeltas ekologines bei socialines problemas; 5. Klasinis kostiumas – įvaizdžio dalis (kostiumo istorija, elementai ir kt.), trumpas žaidimas, pažintis su kostiumo detalėmis pasitelkiant klasikinį vyrišką kostiumą; 6. Įgytų žinių, patirčių aptarimas.


Programa skirta pradinio ugdymo mokiniams. Dalyviai turi unikalią galimybę susipažinti su tradiciniais lietuvių, latvių, ukrainiečių ir kt. tautų šiaudų dirbiniais, Lietuvoje vadinamais – sodais. Užsiėmimo metu šiuolaikinių technologijų pagalba pasakojama apie tradicinių sodų paskirtį ir prasmę, vėrimo ypatybes, papročius. Praktinio užsiėmimo metu versime sodą: kiekvienas dalyvis suvers po sodo detalę – reketuką, iš kurių surišime bendrą jūsų kolektyvo sodą, kuris į jūsų kolektyvą atneš bendrumo ir ramybės jausmą.


ANDERSENO SAPNAS (Alavinis kareivėlis) spektaklis ir po jo diskusija su kūrybine grupe (zoom programėlėje) (Nuotolinė paslauga)

“Anderseno sapnas“. Tai legendinio Danų pasakų kūrėjo H. K. Anderseno istorija apie dvidešimt penkis alavinius kareivėlius, kuriuos nulipdė iš alavinio šaukšto. Alavo užteko tik dvidešimt keturiems tvirtiems kareiviams, paskutinysis iš jų turėjo tik vieną koją, tačiau tai jam nesutrukdė būti ne mažiau narsesniu, kitokiu nei jo ginklo broliai. Istorija apie kareivėlį - kupiną tikėjimo savimi, drąsos bei ryžto. Apie tai, kaip įsimylėjęs įstabaus grožio, į save panašią, ant vienos kojos šokančią baleriną, jie kartu ištveria daugybę negandų ir kliūčių. H. K. Andersenas, vertinęs gyvenimą vaiko, poeto, filosofo žvilgsniu, kūrė pasakas, kuriose atsispindi daugybė vaiko psichologijos dėsningumų. Jo kūryboje daiktai, gyvūnai, augalai yra sužmoginti, o už jų visai nevaikiškų ydų slypi gyvenimo ir žmonių santykių esmė, gailestingumas ir liūdesys dėl gyvenimo netobulumo. Spektaklio „Anderseno sapnas“ režisierė Oksana Dmitrijeva – žymi Ukrainos kultūros veikėja, Charkovo miesto Valstybinio akademinio lėlių teatro vyriausia režisierė, docentė, kuri pastatė 45 spektaklius. Spektaklio „Anderseno sapnas“ dailininkė Natalija Denisova – Charkovo miesto Valstybinio akademinio lėlių teatro vyriausia dailininkė, dėstytoja, puikiai žinoma ne tik Ukrainoje, bet ir už jos ribų. Spektaklis skatins mokinių kritinį mąstymas, ugdys kūrybiškumą, dvasingumą. Skatins iš naujo pažinti ir įvertinti meilės jausmo prasmę.


Kultūrinis edukacinis užsiėmimas "Knygos skirtukas iš spalvoto smėlio"

Kūrybinis užsiėmimas "Knygos skirtukas iš spalvoto smėlio" tai ypatingai nuotaikingas, kupinas spalvų bei gerų emocijų, dinamiškas kūrybinis užsiėmimas. Šio užsiėmimo metu mokiniai gali sukurti savo unikalų knygos skirtuką. Paruoštą skirtuko trafaretą mokiniai gali nuspalvinti spalvotu smėliu bei dekoruoti įvairiais puošybos elementais: mozaikomis, spalvotais akmenėliais. Užsiėmimo metu mokiniai lavina savo meninius, kūrybinius gebėjimus, skatinami laisvai reikšti, įgyvendinti savo kūrybines idėjas, išsakyti savo nuomonę bei dalintis patyrimais, taip ugdomas mokinių kultūrinis sąmoningumas. Sukurtas darbelis teikia džiaugsmo, pasitikėjimo savimi, gerina mokinių emocinę būseną. Savo rankomis sukurtas skirtukas skatina pamilti knygas bei jas skaityti. Knygos skirtukas lieka užsiėmimo dalyviams, jį galima padovanoti ir taip skleisti gėrį bei grožį aplink save.


Edukacinė programa „Ką mums pasakoja muzika“

Edukacinės programos tikslas – supažindinti vaikus su muzikos instrumentų įvairove, jų panašumais ir skirtumais, garso
išgavimo būdais, plėsti vaikų muzikinį akiratį.
Uždaviniai:
1. Supažindinti su styginiais bei kitais muzikos instrumentais; 2. Skatinti domėtis įvairiais muzikos instrumentais; 3. Suteikti
žinių apie styginius muzikos instrumentus; 4. Ugdyti muzikavimo kultūrą, įtvirtinant jau turimas muzikos žinias; 5. Lavinti
ritmo bei muzikos klausymosi įgūdžius.
Užsiėmimo metu vaikai susipažins su styginiais strykiniais ir styginiais gnaibomaisiais muzikos instrumentais. Turės galimybę juos paliesti ir pagroti. Sužinos šių instrumentų atsiradimo istoriją. Žaisdami muzikinius žaidimus mokysis klausytis bei lavins ritminę klausą. Drąsiai išsakys savo nuomonę. Atliks žaismingas muzikines užduotis.
Taikomi metodai: Muzikos pamokėlė - diskusija, iš ko gaminami muzikos instrumentai, stygos, strykas. Ritmo bei muzikos klausymosi įgūdžių lavinimas. Animacinio filmo „Music land“ peržiūra bei aptarimas. Muzikos instrumentų – violončelės, smuiko, gitaros, ukulelės, kanklių demonstravimas. Individuali ir grupinė garsų improvizacija instrumentais.
Edukacijos turinys ir raiškos formos skatins pažinti muziką per instrumentus, jų skambesį, įspūdį sustiprins animacinis filmukas.  Užsiėmimas leis patirti muzikinį kūrybinį eksperimentą: bus išbandomi kūrėjo ir atlikėjo, stebėtojo vaidmenys. Bus lavinami muzikiniai gebėjimai, puoselėjamas estetinis suvokimas, ugdomi mokinių socialiniai įgūdžiai: gebėjimas dirbti individualiai bei komandoje, bendrauti ir bendradarbiauti. Mokiniai bus skatinami savarankiškai reikšti savo idėjas, diskutuoti apie jau turėtas muzikos žinias ir edukacijoje įgytas, jas lyginti.
Edukaciją vykdys Joniškio kultūros centro Rudiškių skyriaus meno vadovė Ingrida Buožiuvienė, jai padės renginių režisierė Elena Karnišauskienė.


Moksleiviai kartu su edukatore apžiūri Maironio memorialinį butą, išklauso pasakojimo apie svarbiausias poeto gyvenimo Kaune detales, o antroje edukacinės programos dalyje, kitoje erdvėje (ekspozicijoje apie Maironio biografiją ir kūrybą) dirbdami grupėmis ieško atsakymų į pateiktus klausimus. Tada moksleiviai gauna šansą įsikūnyti į gido profesiją – panaudodami surinktą informaciją, rodydami informacinius stendus bei ekspozicijoje esančius eksponatus, parengia trumpą, intriguojantį pristatymą apie poetą, pasidalija savo atradimais. Vėliau edukatorė išryškina ir susistemina išsakytas svarbias mintis, papildo moksleivių sukurtus pasakojimus.

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Visus „išmanius“ moksleivius kviečiame užsukti į svečius ir su poetu susipažinti dalyvaujant edukacinėje programoje „Maironio namų kodas“!
Moksleivi, jei mokykloje mėgsti sėdėti įkišęs nosį į išmanųjį, jei užsimerkęs galėtum išvardyti „Android’o“ versijas eilės tvarka, tai ir mūsų muziejuje lengvai susitvarkysi su visomis užduotimis! Čiupk klasės draugus bei mokytoją ir keliauk į muziejų! Čia galėsi susipažinti su poeto kūryba naudodamasis išmaniuoju telefonu. Tau ir tavo klasės draugams telefone reikės įsirašyti programėlę, galinčią skaityti QR kodus, o visu kitu pasirūpins muziejaus edukatoriai.
Edukacinę programą sudaro dvi dalys: pirmiausia moksleiviai išklauso trumpo edukatoriaus pasakojimo, sužino svarbiausias kunigo, poeto Jono Mačiulio-Maironio gyvenimo detales, tuomet, pasidaliję į tris komandas, rungtyniauja tarpusavyje – ieško paslėptų užuominų tarp poeto Maironio daiktų (edukacinė programa vyksta memorialiniuose kambariuose). Moksleiviai ne tik susipažįsta su muziejuje saugomais eksponatais, bet ir smagiai praleidžia laiką – kas gali būti geriau?


Edukacijos metu dalyviai supažindinami su vienu iš pagrindinių Lietuvos valstybės simbolių – tautine vėliava. Edukatorė pristato Lietuvos tautinę vėliavą, jos reikšmę ir vaidmenį šalies gyvenime, taip pat apžvelgia jos atsiradimo istoriją. Paaiškinama, kaip reikia gerbti Trispalvę, kokiomis progomis tautinė vėliava keliama bei kur ją galima pamatyti iškeltą kiekvieną dieną. Dalyviai pakviečiami į muziejaus ekspoziciją, kur pristatomi trijų pasvaliečių – K. Škirpos, J. Nistelio, V. Steponavičiaus, dalyvavusių pirmos lietuviškos trispalvės ant Gedimino kalno bokšto iškėlime, asmeniniai daiktai. Tautinės simbolikos ieškosime ir virtualios realybės akinių pagalba, nukeliavus į pokario laikus bei įsijautus į partizanų kasdienybę. Iš pamokos dalyviai išsineš ne tik pilietiškumo žinias, bet ir pačių rankomis pasigamintą, tautine atributika papuoštą raktų pakabuką.


Tikslas – mokinio asmeninio gyvenimo siekį tobulėti paversti prioritetu.
Uždaviniai: (1) ugdyti gebėjimą pažinti save; (2) skatinti mokinius domėtis kultūrine veikla; (3) mokyti atkreipti dėmesį į
save, vertinant savo sėkmes ir nesėkmes, (4) ugdyti kritinį mąstymą, savistabą; (5) pristatyti absurdą mene.

Spektaklis – apmąstymas apie keistą, vienišą, kompleksuotą, alkaną, bejėgę ir pažemintą būtybę. Jo kovą su savimi, būtimi ir mirtimi. Beprotiškai vienišam, nelaimingam herojui nėra vilties išsigelbėti. Išsigelbėjimas – tik mirtis. Mirtis, kurios jis ieško ir laukia. Kitas pagrindinis personažas – pati Mirtis. Tarp herojaus ir Mirties vystosi dialogas. Kaip ir bliuze, kur kompozicijose naudojamas tik pagrindinis palaikomasis „karkasas“, kurį improvizuodami „apžaidžia“ soliniai instrumentai. Nepaisant tamsaus siužeto, absurdo dramos tikslas yra ne absurdo teigimas, o, Martino Eslino žodžiais tariant, galimybė pažvelgti į absurdiškas situacijas atmerktomis akimis ir, patyrus katarsį, išsilaisvinti iš absurdo. Prasmingas gyvenimas – vienintelis būdas įveikti absurdą. Samuelis Beketas – airių kilmės žymiausias absurdo (lot. absurdus – nedarnus) teatro atstovas. Pirmasis absurdistas, pelnęs tarptautinę šlovę, 1969-aisiais įvertintas Nobelio premija. S. Beketas vaizduoja žmogų, praradusį gyvybingumą, sugebėjimą suvokti ir priešintis pačių žmonių kuriamam absurdui. Savo kūryba, S. Beketas skatina ieškoti prasmės beprasmybėje.


„Senojoje Šiaulių m. iždinėje: nuo ostrublio iki euro“

Edukacinio užsiėmimo metu pristatysime autentišką Šiaulių m. kultūros paveldo objektą – senąją Šiaulių miesto iždinę bei pažvelgsime į Lietuvos istorijos raidą per tuo metu čia cirkuliavusius pinigus. Užsiėmimas vyksta buvusios miesto iždinės (banko) pastate, kuris yra pačiame miesto centre, istorinėje jo dalyje. Tai vienas iš nedaugelio išlikusių XX a. pradžios neoklasicizmo stiliaus istorinių pastatų Šiauliuose (architektas – Stanislovas Kačkovskis). Edukacijos metu mokiniai galės apžiūrėti ir įvertinti pastato išorę, kuri išmūryta raudonomis klinkerio plytomis su tinkuotais ir dažytais karnizais, pagrindinio įėjimo kolonas ir portiką, dekoruotas langų angas. Viduje bus galima apžiūrėti senovinius seifus, kriptovaliutos „kasėją“, surinktas įvairių laikotarpių lietuviškų ir kitų šalių pinigų kolekcijas. Sudarysime galimybę mokiniams rankose palaikyti Lietuvos (senesnių laikų) ir kitų šalių popierines kupiūras, metalines monetas, įvertinti jų dydį, svorį, pavaizduotą simboliką. Jaunuoliams bus pateiktos trumpos pastabumą ir dėmesingumą lavinančios užduotys, rodomi mokomieji filmai apie pinigus, kurie yra mūsų brangios Lietuvos istorijos dalis. Po saugyklų ir pastato apžiūros mokiniai atliks komandinį intelektualinį stalo kortelių žaidimą „Pinigai – Lietuvos istorijos dalis“, o jo pabaigoje pristatys ir aptars savo grupių atliktus darbus, pasidalins patirtais įspūdžiais ir emocijomis. Laukia nauja kultūros paveldo pastato bei Lietuvos istorijos ir to laikotarpiu cirkuliavusių pinigų pažinimo patirtis. Vyks patyriminis profesinis veiklinimas (ekonomistas-banko tarnautojas).


"Dvaro lauko žaidimai" kviečia  istoriją pajusti per žaidimus. Kroketas, badmintonas, kovingieji vikingų šachmatai, laisvalaikio kamuoliukai ir žiedai - tai žaidimai, kuriuos mėgo Rokiškio grafai. Anksčiau šie žaidimai laikyti aristokratų sportu. Išsiaiškinsime kuo skiriasi kroketas ir kriketas, šachmatai ir karingieji vikingų šachmatai, badmintonas ir lauko tenisas.


Kūrybiškoje ekskursijoje vaikščiosime po viduramžių Kauną – kai ką įsivaizduosime, kai ką paliesime ar net paragausime… Kodėl Kauno pilies liko tiek nedaug? Kur anksčiau atkeliaudavo pašto siuntos ir kas jas atgabendavo? Su kokia problema kiekvieną pavasarį susidurdavo kauniečiai? Atsakymų į istorines paslaptis ieškosime tyrinėdami seniausius pastatus, patys bandydami pastatyti gotikinę sieną, ragaudami viduramžių skanėstus ir kitaip įsitraukdami į gyvą istorijos patyrimą. Edukacinės ekskursijos tikslai: supažindinti moksleivius su Kauno senamiesčio istorinėmis vertybėmis; ugdyti sąmoningą vaikų požiūrį į Lietuvai itin reikšmingą kultūros paveldą, jo tausojimo, išsaugojimo svarbą.


Edukacinė programa „Vaižgantas Šatrijos Raganos „Sename dvare“

Edukacinės programos „Vaižgantas Šatrijos Raganos „Sename dvare“ metu 10 – 12 klasių mokiniai susipažins su populiariausiais Juozo Tumo-Vaižganto (1869–1933) ir Marijos Pečkauskaitės-Šatrijos Raganos (1877–1930 ) kūriniais: apysakomis „Dėdės ir dėdienės“ (1920–1921) ir „Sename dvare“ (1922). Mokiniai sužinos, ką kalba šie kūriniai, atras, kaip jie siejasi ir vienas kitą papildo.

Skaitysime kūrinių ištraukas. Apysakos bus siejamos temomis. Kalbėsime apie šeimą, laisvę ir gamtą. Kūrybingai mąstysime, tekstus gretinsime, lyginsime ir aptarime. Tekstus siesime su supančia autentiška Vaižganto muziejaus aplinka.

Leisimės į kupiną kūrybos bendradarbiavimą, kurio metu Juozą Tumą-Vaižgantą rasime Šatrijos Raganos apysakoje „Sename dvare“. O Mariją Pečkauskaitę-Šatrijos Raganą – sutiksime Vaižganto apysakoje „Dėdės ir dėdienės“ ir klasiko bute-muziejuje.

Pagaliau, kalbėsime apie abu Lietuvos rašytojus siejantį neoromantizmą. Prisiminsime muziką ir dainą, kurios taip pat yra šios patirties dalis.

Edukacinis užsėmimas „Vaižgantas Šatrijos Raganos „Sename dvare“ padės įgyvendinti mokytojų ir mokinių lūkestį ir prašymą, kad kilus būtinybei pasirinkti vieną literatūros klasiką, kartu pažintume abu.


Edukacinio užsiėmimo metu mokiniai susipažins su  Zanavykų muziejaus ekspozicijoje esančiais eksponatais, kurie yra susiję su vaikų gyvenimu, taip pat  pasakojimo metu mokiniai supažindinami su senovėje gyvenusių vaikų buities sąlygomis, jų žaidimais, bei kitomis veiklomis. Mokiniai sužino kokie buvo mergaičių ir berniukų auklėjimo skirtumai, ir jų žaidimai bei žaislai. Taip pat papasakojama iš kokių medžiagų ir kaip buvo gaminami žaislai vaikams, kuo skyrėsi paprastų valstiečių ir turtingųjų vaikų žaislai bei veikla. Mokiniai užsiėmimo metu  skatimami diskutuoti apie dabartinių ir senovėje gyvenusių vaikų gyvenimo sąlygas, pareigas ir raidos galimybes. Pamąstyti, ar yra pasaulyje vaikų, kurie dar ir dabar taip žaidžia, kaip žaisdavo mūsų protėviai. Kas lėmė, kad taip pasikeitė gyvenimo sąlygos.  Taip pat, kodėl yra svarbu išsaugoti žinias apie praeitį.
  Praktinio užsiėmimo metu, kuris vyksta edukacijų klasėje, mokiniai iš medienos ruošinių pasigamina žaisliuką ir jį dekoruoja pasirinktomis spalvomis. Šios veiklos metu mokiniai taip pat  supažindinami su lietuvių liaudies spalvų simbolinėmis reikšmėmis.  Pagamintą žaisliuką mokiniai po edukacijos išsineša su savimi.


Nacionalinis muziejus Lietuvos Didžiosios Kunigaikštystės valdovų rūmai

Užsiėmimas – tai edukacinis žaidimas muziejaus ekspozicijoje, kurio metu pagal specialiai sukurtą kelionės knygelę „Su Vyčio ženklu“ (pritaikytą skirtingiems amžiaus tarpsniams) bei edukatoriaus pasakojimą mokiniai ieško atsakymų į užduočių knygelėje pateiktus klausimus. Analizuodami Vyčio simbolio kaitą nuo gotikos iki baroko, edukacinio žaidimo dalyviai susipažins su Vyčio – vieno seniausių valstybės herbų – istorija, išsiaiškins, kodėl pagrindine herbo figūra tapo raitelis, sužinos, kokių pavidalų jis įgydavo įvairiose epochose. Užsiėmimo pabaigoje kartu su edukatoriumi pasitikrinami surasti atsakymai ir išsprendžiamas kryžiažodis.


Linksmas pasakojimas apie berniuką ir mergaitę, kurie keliauja per klaustukų karalystes KAM, KUR, KAS, KĄ ir KODĖL pas atsakymų karalių TODĖL. Kiekvienas klaustukas atitinka vieną neigiamą žmogišką savybę, kurios reikėtų vengti. Klaustukai bando suvilioti vaikus, kad jie pasiliktų pas juos ir nekeliautų pas atsakymų karalių, bet įveikia klaustukus ir vaikai galiausiai suranda karalių, kuris padovanoja 2 gvenimiškas paslaptis. Spektaklis LIETUVIŲ bei RUSŲ kalbomis. Lėlės didelės (54 cm), scena 1,50x1,80 m.


Veiklą pradėsime S. Valdorfo socialiniais susipažinimo žaidimais. Tęsime pokalbiu apie mūsų senolius, jų išmintį: nuo seniausių laikų iki vaikų močiučių ir senelių. Pasitelkdami skaičiuotes vaikai pasiskirstys į keturias komandas. Kiekviena komanda gaus po seną močiutės rankinuką, kuriame ieškos įvairių užduočių ir daiktų padėsiančių tas užduotis išspręsti. Dirbdami komandomis sieks bendro tikslo — atrakinti keturiomis spynomis užrakintą dėžutę. Spręsdami loginio mąstymo uždavinius, įvairius šiuolaikiškus galvosūkius susipažins su visais smulkiosios tautosakos žanrais, nes visos užduotis vienaip ar kitaip bus susijusios su pagrindine tema. Refleksijai naudosime emocijų debesėlius ir diskusiją apie tautosakos aktualumą, panaudojimą ir pritaikymą šiuolaikiniame gyvenime.